Agyede No—Onyankopɔn Akyɛde a Ɛsen Biara - Yehowa Adansefo Intanɛt Dwumadibea\n12 Bible kyerɛkyerɛ amane a Yesu hui ansa na ɔrewu no mu kɔ akyiri. Wɔhwee no yayaayaw, bɔɔ no asɛnduam atirimɔden so, na owuu owuyaw wɔ asɛndua no so. (Yohane 19:1, 16-18, 30; Hwɛ Nkekaho no) Dɛn nti na na ɛho hia sɛ Yesu hu amane pii saa? Yebehu wɔ nhoma yi ti bi mu akyiri yi sɛ na Satan aka sɛ onnye nni sɛ Yehowa wɔ asomfo bi a wɔyɛ nnipa a wɔbɛkɔ so adi Yehowa nokware wɔ sɔhwɛ mu. Yesu nam ne mudi mu a okuraa pintinn ɛmfa ho amanehunu a emu yɛ den a ohyiae no so maa Satan nyaa asɛm a ɔkae no ho mmuae a eye sen biara. Yesu ma ɛdaa adi sɛ onipa a ɔyɛ pɛ na otumi fi ne pɛ mu yɛ ade betumi akura ne mudi mu koraa ama Onyankopɔn a nea Ɔbonsam yɛ biara mfa ho. Ɛbɛyɛ sɛ Yehowa ani gyee yiye wɔ nokware a ne Dɔba no dii no ho!—Mmebusɛm 27:11.\n15Bɔne fafiri. Esiane sɛ wɔde sintɔ awo yɛn nti, ɛsɛ sɛ yɛyere yɛn ho ankasa ansa na yɛatumi ayɛ nea ɛfata. Yɛn nyinaa yɛ bɔne wɔ kasa anaa nneyɛe mu. Nanso, ɛdenam Yesu agyede afɔre no so no, yebetumi anya “bɔne fafiri.” (Kolosefo 1:13, 14) Sɛ yebenya saa fafiri no a, gye sɛ yenu yɛn ho nokwarem ansa. Ɛsɛ sɛ yefi ahobrɛase mu nso gyina Yehowa Ba no agyede afɔre no mu gyidi a yɛwɔ so srɛ Yehowa hɔ bɔne fafiri.—1 Yohane 1:8, 9.\n16Ahonim pa a yebenya wɔ Onyankopɔn anim. Sɛ yɛn ahonim bu yɛn fɔ a, ɛnyɛ den koraa sɛ yɛn abam betumi abu na yɛate nka sɛ mfaso nni yɛn so. Nanso, ɛdenam fafiri a yɛnam agyede no so anya nti, Yehowa da ayamye adi ma yetumi fi ahonim pa mu som no ɛmfa ho sɛ yɛtɔ sin no. (Hebrifo 9:13, 14) Eyi ma yetumi ne Yehowa kasa wɔ ahotoso mu. Enti yetumi de ahotoso kɔ n’anim wɔ mpaebɔ mu. (Hebrifo 4:14-16) Sɛ yekura ahonim pa mu a, yenya asomdwoe, yenya obu ma yɛn ho, na ɛma yɛn ani gye.\n17Daa nkwa wɔ paradise asase so ho anidaso. Romafo 6:23 ka sɛ: “Bɔne akatua ne owu.” Nkyekyɛm koro no ara de ka ho sɛ: “Na akyɛde a Nyankopɔn de ma ne daa nkwa a ɛnam yɛn Awurade Kristo Yesu so.” Yesusuw Paradise asase a ɛreba no mu nhyira ahorow ho wɔ nhoma yi Ti 3. (Adiyisɛm 21:3, 4) Esiane wu a Yesu wu maa yɛn nti na yebetumi anya saa nhyira yi nyinaa ne daa nkwa a yare nnim daakye no. Nanso, sɛ yebenya saa nhyira yi a, ɛsɛ sɛ yɛda no adi sɛ yɛn ani sɔ akyɛde a ɛne agyede no.\n20Nya Yesu agyede afɔre no mu gyidi. Yesu ankasa kae sɛ: “Nea ogye Ɔba no di no wɔ daa nkwa.” (Yohane 3:36) Yɛbɛyɛ dɛn atumi anya Yesu mu gyidi? Ɛnyɛ yɛn ano nko na yɛde ka sɛ yɛwɔ gyidi a ɛte saa. Yakobo 2:26 ka sɛ: “Gyidi a nnwuma nnim awu.” Yiw, yɛde “nnwuma,” a ɛne yɛn nneyɛe, na ɛkyerɛ nokware gyidi. Ɔkwan biako a yɛfa so kyerɛ sɛ yɛwɔ Yesu mu gyidi ne sɛ yɛbɛyɛ nea yebetumi biara de asuasua no wɔ nea yɛka ne nea yɛyɛ nyinaa mu nso.—Yohane 13:15.\n21Kɔ Awurade Anwummeduan nkaedi no ase afe biara. Wɔ Nisan 14, 33 Y.B. mu anwummere no, Yesu de afahyɛ titiriw bi a Bible frɛ no “Awurade anwummeduan” no sii hɔ. (1 Korintofo 11:20; Mateo 26:26-28) Wɔsan frɛ afahyɛ yi Kristo wu Nkaedi. Yesu de sii hɔ na aboa n’asomafo no ne nokware Kristofo a wɔbɛba wɔ wɔn akyi nyinaa ma wɔakae sɛ ɛnam ne wu a owui sɛ onipa a ɔyɛ pɛ no so na ɔde ne kra anaa ne nkwa mae sɛ agyede. Yesu kae wɔ saa afahyɛ yi ho sɛ: “Monkɔ so nyɛ eyi mfa nkae me.” (Luka 22:19) Nkaedi no ase a yɛkɔ no ma yɛkae ɔdɔ kɛse a Yehowa ne Yesu nyinaa yii no adi wɔ agyede no a wɔde mae no ho. Yebetumi akyerɛ anisɔ a yɛwɔ ma agyede no denam Yesu wu Nkaedi afahyɛ no ase a yɛbɛkɔ afe biara no so.*\n* Sɛ wopɛ nea Awurade Anwummeduan no kyerɛ ho nsɛm pii a, hwɛ Nkekaho no.


Song of Songs 8 NIVUK – Nnwom Mu Dwom 8 AKCB | Biblica\nSong of Songs 8 NIVUK – Nnwom Mu Dwom 8 AKCB\nNnwom Mu Dwom 8:1-14\n1Sɛ anka woyɛɛ me nuabarima\na wunum me na nufu ano,\nna mihuu wo wɔ abɔnten so a,\nanka mefew wʼano,\na obiara rentumi mmu me animtiaa.\n2Anka medi wʼanim\nna mede wo aba me na fi,\nɔno a wakyerɛkyerɛ me.\nAnka mɛma wo bobesa a wɔde pɛprɛ afra mu,\nme ntunkum mu nsu dɔkɔdɔkɔ no bi.\n3Ne nsa benkum da mʼatiko\nna ne nsa nifa aka me afam ne bo.\n4Yerusalem mmabea, mehyɛ mo sɛ,\nmorennyan na morenhwanyan ɔdɔ mu\nkosi bere a ɛsɛ mu.\n5Hena na ofi sare so reba a\notweri ne dɔfo koko mu yi?\nMekanyan wo wɔ aprɛ dua no ase;\nɛhɔ na wo na nyinsɛnee wo,\nɛhɔ na nea ɔkoo awo no woo wo.\n6Fa me to wo koma so sɛ nsɔwanode,\nsɛ nsɔwanode wɔ wʼabasa so,\nefisɛ ɔdɔ ano yɛ den sɛ owu,\nne ninkutwe tim hɔ sɛ ɔda.\nƐhyehye sɛ ogyatannaa,\nsɛ ogyatannaa a ano yɛ den pa ara.\n7Nsu dodow rentumi nnum ɔdɔ;\nnsubɔnten rentumi nhohoro nkɔ.\nSɛ obi de ne fi ahonya nyinaa bɛsesa ɔdɔ a\nanka wɔremmu no ade a ɛsom bo.\n8Yɛwɔ nuabea akumaa bi a,\nne nufu mmobɔɔ ɛ.\nDɛn na yɛbɛyɛ ama yɛn nuabea yi\nwɔ da a wobebisa no ase?\n9Sɛ ɔyɛ ɔfasu a,\nyebesi dwetɛ abantenten abɔ ne ho ban.\nSɛ ɔyɛ ɔpon a,\nyɛde sida besiw ne pon ano kwan.\nna me nufu te sɛ abantenten.\nEnti nʼani so no mayɛ sɛ obi a\nɔde nea ɛsɔ ani reba.\n11Na Salomo wɔ bobeturo wɔ Baal-Hamon;\nɔde ne bobeturo no maa apaafo.\nNa ɛsɛ sɛ wɔn mu biara tua no\n12Nanso me bobeturo yi yɛ me de.\nMe de, meremfa mma;\nSalomo de ne de gye nnwetɛbona apem,\nna otua nʼapaafo nnwetɛbona ahannu ma wɔhwɛ ne nnuaba no so.\n13Wo a wote turo no mu\nne nnamfonom a wɔka wo ho,\nma mente wo nne.\n14Bra ma yɛnkɔ, me dɔfo,\nna yɛ wo ho sɛ ɔdabɔ ba\nanaasɛ ɔforote ba a\nɔwɔ mmepɔw a nnuhuam ahyɛ so ma so.\nAKCB : Nnwom Mu Dwom 8


Забур 66 CARS - Nnwom 66 ASCB\n1Asase nyinaa momfa ahosɛpɛ nteam mma Onyankopɔn!\n2Monto ne din animuonyamhyɛ ho dwom;\nmomma nʼayɛyie nyɛ animuonyamhyɛ!\n3Monse Onyankopɔn sɛ, “Wo nneyɛɛ yɛ nwanwa\nwo tumi so\nna wʼatamfoɔ nyinaa de suro koto wʼanim.\n4Asase nyinaa koto wo;\nwɔto ayɛyi dwom ma wo,\n5Mommra mmɛhwɛ deɛ Onyankopɔn ayɛ;\nanwanwadeɛ a wayɛ wɔ nnipa mu.\n6Ɔmaa ɛpo yɛɛ asase kesee;\nwɔnante twaa asuo no.\nMommra na yɛnni ahurisie wɔ ne mu.\n7Ɔde ne tumi di ɔhene daa daa,\nMma atuatefoɔ nsɔre ntia no.\n8Ao aman nyinaa, monhyira yɛn Onyankopɔn,\nmomma wɔnte mo nkamfo no nnyegyeɛ.\nna wamma yɛn nan anwatiri.\n10Na wo, Ao Onyankopɔn, wosɔɔ yɛn hwɛeɛ;\nna wohoaa yɛn ho sɛ dwetɛ.\n11Wode yɛn kɔguu nneduadan mu\n12Womaa yɛn atamfoɔ twi faa yɛn so;\nyɛfaa ogya ne nsuo mu,\nnanso wode yɛn baa baabi a nnepa abu so.\n13Mede ɔhyeɛ afɔdeɛ bɛba wʼasɔredan mu\nna madi ɛbɔ a mahyɛ wo no so,\n14ɛbɔ a mʼano fafa hyɛeɛ na mʼano kaaeɛ\nɛberɛ a na mewɔ ɔhaw mu no.\n15Mede mmoa a wɔadɔ sradeɛ bɛbɔ afɔdeɛ ama wo\nmede anantwinini ne mpapo bɛbɔ afɔdeɛ.\n16Mommra mmɛtie, mo a mosuro Onyankopɔn nyinaa;\nmomma menka deɛ wayɛ ama me nkyerɛ mo.\n18Sɛ mede bɔne hyɛɛ mʼakomam a,\n19Nanso, nokorɛm, Onyankopɔn atie me,\nwate me mpaeɛbɔ.\na wampo me mpaeɛbɔ\nna wanyi nʼadɔeɛ amfiri me so.\nASCB : Nnwom 66


Nea “Kristosom” Kyerɛ a Ɛresesa—So Onyankopɔn Ani Gye Ho?\nƆwɛn-Aban—Nea Adesua Nsɛm Wom | June 1, 2000\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Myanmar Norwegian Ossetian Papiamento (Curaçao) Polish Portuguese Rarotongan Romanian Samoan Sepedi Shona Silozi Slovak Slovenian Spanish Sranantongo Swahili Swedish Tagalog Thai Tswana Turkish Twi Ukrainian Urdu Vietnamese Zulu\nFA NO sɛ womaa mfoniniyɛfo bi adwuma sɛ ɔnyɛ wo mfonini mma wo. Bere a owiei no, w’ani gyei; ɛte sɛ wo ara. Wususuw sɛnea wo mma, wo mmanana, ne wɔn mmanananom de anigye kɛse bɛhwɛ mfonini no ho.\nNanso awo ntoatoaso bi akyi no, w’asefo no mu biako te nka sɛ wo ti nhwi a apia kɔ akyi no nyɛ fɛ, enti ɔde nhwi no bi ka ho. Ɔfoforo nso mpɛ sɛnea wo hwene te no, enti ɔsesa no. Awo ntoatoaso a edi akyi ba no “yɛ nsakrae pii” ma enti mfonini no de nkakrankakra sesa a ɛnsɛ wo bio. Sɛ na wunim sɛ saa na ɛbɛba a, anka wobɛte nka dɛn? Akyinnye biara nni ho sɛ anka wo bo befuw.\nAwerɛhosɛm ne sɛ, saa mfonini yi ho asɛm yɛ biribi sɛso, nea ɛfa Kristofo asɔre ho. Abakɔsɛm kyerɛ sɛ, Kristo asomafo no wu akyi bere tiaa bi no, “Kristosom” fii ase sesae, sɛnea na Bible no adi kan aka no.—Mateo 13:24-30, 37-43; Asomafo no Nnwuma 20:30. *\nNokwarem no, ɛyɛ papa sɛ yɛde Bible nnyinasosɛm bɛbata amammerɛ ne awo ntoatoaso horow bi ho. Nanso ɛsono koraa sɛ wɔbɛsesa Bible nkyerɛkyerɛ ma ɛne nsusuwii a agye din bi ahyia. Na eyi pɛpɛɛpɛ na aba. Sɛ nhwɛso no, susuw nsakrae atitiriw a wɔayeyɛ no bi ho hwɛ.\nAsɔre no ne Ɔman Ayɛ Biako\nYesu kyerɛkyerɛe sɛ ne nniso anaa N’ahenni no yɛ ɔsoro de, a ɛnkyɛ ɛbɛsɛe adesamma nniso nyinaa na adi asase nyinaa so tumi. (Daniel 2:44; Mateo 6:9, 10) Ɛnyɛ adesamma amammui nhyehyɛe no so na ɛbɛfa adi tumi. Yesu kae sɛ: ‘M’ahenni mfi wiase.’ (Yohane 17:16; 18:36) Enti Yesu asuafo a na wodi mmara so no, twee wɔn ho fii amammuisɛm ho.\nNanso eduu afeha a ɛtɔ so anan wɔ Roma Ɔhempɔn Constantine bere so no, nnipa pii a na wɔfrɛ wɔn ho sɛ Kristofo no annya boasetɔ antwɛn sɛ Kristo bɛba na ɔde Onyankopɔn Ahenni no asi hɔ. Afei wɔde nkakrankakra sakraa adwene a na wɔwɔ wɔ amamuisɛm ho no. Europe—A History nhoma no ka sɛ, “ansa na Constantine reba no, na Kristofo mfaa wɔn ho nhyɛɛ [amammui] tumi ase sɛ ɔkwan a wɔnam so trɛw wɔn nyamesom mu. Wɔ Constantine akyi no, Kristosom ne amammui yɛɛ adwuma boom.” Kristosom a wɔadan ani yi bɛyɛɛ “amansan som” anaa “Katolek,” ɔsom a na wogye tom wɔ Roma Ahemman no mu.\nNhoma a ɛka nneɛma pii ho nsɛm Great Ages of Man ka sɛ esiane Asɔre—Ɔman nkabom yi nti, “eduu 385 Y.B. mu, mfe 80 akyi bere a wɔde ɔtaa kɛse a etwa to baa Kristofo so no, Asɔre no ankasa fii ase kunkum ɔsom mu awaefo, na na asɔfo no nso redi tumi te sɛ ahempɔn no ara.” Saa kwan no so na wofii ase de nkrante dii dwuma sɛ ade a wɔnam so bɛma obi asakra sen sɛ wɔne no bɛkasa, na asɔfo a wɔwɔ abodin, na wotumi gye tumidi besii asɛmpakafo ahobrɛasefo a wɔtraa ase wɔ afeha a edi kan no ananmu. (Mateo 23:9, 10; 28:19, 20) Abakɔsɛm kyerɛwfo H. G. Wells kyerɛw nsonsonoe akɛse a na “ɛda Kristosom a na ɛwɔ hɔ wɔ afeha a ɛtɔ so anan no mu ne Nasareni Yesu nkyerɛkyerɛ mu.” Saa “nsonsonoe akɛse” yi nyaa Onyankopɔn ne Yesu ho mfitiase nkyerɛkyerɛ no mpo so nkɛntɛnso.\nKristo ne n’asuafo no kyerɛkyerɛe sɛ “Agya Nyankopɔn koro” pɛ na ɔwɔ hɔ, na ne din Yehowa a epue bɛyɛ mpɛn 7,000 wɔ mfitiase Bible nsaano nkyerɛwee mu no ma ɔda nsow. (1 Korintofo 8:6; Dwom 83:18) Catholic Douay Version Bible no ka wɔ Kolosefo 1:15 sɛ Onyankopɔn na ɔbɔɔ Yesu; ɔno ne “abɔde nyinaa abakan.” Enti sɛ́ onipa a wɔbɔɔ no no, Yesu kaa no pefee sɛ: “M’agya no yɛ kɛse sen me.”—Yohane 14:28.\nNanso ebeduu afeha a ɛtɔ so abiɛsa no mu no, asɔfo bi a wɔagye din, a wɔwɔ baasakoro nkyerɛkyerɛ a efi Hela nyansapɛfo Plato nkyɛn no so nkɛntɛnso no fii ase sakraa Onyankopɔn na ama ɔne Baasakoro nkyerɛkyerɛ no ahyia. Wɔ mfehaha a edii eyi anim mu no, saa nkyerɛkyerɛ a ennyina Bible so no maa Yesu so ma ɔne Yehowa yɛɛ pɛ, na ɛmaa Onyankopɔn honhom kronkron, anaa adeyɛ tumi no nso bɛyɛɛ onipa.\nƐdefa gye a asɔre no gyee abosonsom Baasakoro nkyerɛkyerɛ toom ho no, New Catholic Encyclopedia ka sɛ: “Asɛm ‘Onyankopɔn biako a ɔyɛ Nipasu baasa’ no annya nnyinaso, na akyinnye biara nni ho sɛ saa nkyerɛkyerɛ no annye ntini wɔ Kristofo asetra ne gyidi a na wokura no mu ansa na afeha a ɛto so 4 no reba awiei. Nanso nkyerɛkyerɛ yi ara na Baasakoro nkyerɛkyerɛ a asete yɛ den no gyina so. Wɔ Asɔre Agyanom fam no, biribi a ɛte saa amma wɔn adwene anaa wɔn nsusuwii mu da.”\nSaa ara nso na The Encyclopedia Americana ka sɛ: “Ɛdefa sɛnea Onyankopɔn te ho no, afeha a ɛtɔ so anan Baasakoro gyidi no nni nsusuwso biara wɔ afeha a edi kan Kristofo nkyerɛkyerɛ mu; na nea ɛne no bɔ abira no, wɔaman afi saa nkyerɛkyerɛ no ho.” The Oxford Companion to the Bible nhoma no frɛ Baasakoro sɛ “ɔsom mu gyidi a ɛbaa akyiri yi.” Nanso ɛnyɛ Baasakoro nko ne abosonsom nkyerɛkyerɛ a wɔde bɛhyɛɛ asɔre no mu.\nƆkra no a Wɔsakra No\nNnipa pii gye di nnɛ sɛ nnipa wɔ ɔkra a ɛkɔ so tra ase wɔ owu akyi. Nanso so na wunim sɛ wɔde saa asɔre nkyerɛkyerɛ yi kaa ho akyiri yi? Yesu sii Bible mu nokware a ɛka sɛ “awufo nnim biribiara,” ne sɛ sɛnkyerɛnne kwan so no, wɔadeda no so dua. (Ɔsɛnkafo 9:5; Yohane 11:11-13) Nnipa betumi anya nkwa atra ase bio denam owusɔre so—‘sɔre a wɔsɔre gyina hɔ bio’ fi owu nna mu. (Yohane 5:28, 29) Sɛ ɔkra a enwu da wɔ hɔ a, ɛnde enhia owusɔre biara, efisɛ nkwa a owu nnim ne owusɔre nni abusuabɔ biara.\nYesu yɛɛ owusɔre a Bible kyerɛkyerɛ no ho ɔyɛkyerɛ denam nkurɔfo a onyanee wɔn fii awufo mu no so. Fa Lasaro a na wawu nnanan no sɛ nhwɛso. Bere a Yesu nyanee Lasaro fii awufo mu no, ofii ɔboda no mu bae sɛ ɔteasefo a ɔhome. Bere a Lasaro sɔre fii awufo mu bae no, ɔkra a enwu da biara ansan amfi ɔsoro anigye mu ammɛhyɛn ne nipadua mu. Sɛ saa na asɛm no te de a, anka na Yesu anyɛ no adɔe biara denam owusɔre so!—Yohane 11:39, 43, 44.\nƐnde, ɛhe na ɔkra a enwu da nkyerɛkyerɛ no fi bae? The Westminster Dictionary of Christian Theology ka sɛ nkyerɛkyerɛ no “fi Hela nyansapɛ mu mmom, na ɛnyɛ Bible adiyisɛm mu.” The Jewish Encyclopedia no kyerɛkyerɛ mu sɛ: “Gyidi a ɛne sɛ ɔkra no kɔ so tra ase wɔ owu akyi no yɛ nyansapɛ anaa nyamekyerɛ nsusuwii na emfi gyidi mu, wonhu saa nkyerɛkyerɛ no baabiara wɔ Kyerɛwnsɛm no mu.”\nMpɛn pii no, atoro biako tumi san foforo, na saa na ɛte wɔ ɔkra a enwu da nkyerɛkyerɛ no ho. Ebuee kwan maa abosonsom nsusuwii a ɛne sɛ wɔyɛ nkurɔfo ayayade daa wɔ hellgya mu. * Nanso Bible no ka no pefee sɛ “bɔne so akatua ne owu”—na ɛnyɛ daa ayayade. (Romafo 6:23) Enti bere a King James Version nkyerɛase no reka owusɔre ho asɛm no, ɛka sɛ: “Na ɛpo yii n’awufo a ɛwɔ mu no mae, na owu ne hell yii awufo a ɛwɔ mu no nso mae.” Saa ara na Douay Bible no ka sɛ “ɛpo . . . ne owu ne hell yii wɔn awufo mae.” Yiw, sɛnea Yesu kaa no tiawa no, wɔn a wɔwɔ hell yɛ awufo, ‘wɔada.’—Adiyisɛm 20:13.\nSo wugye di paa sɛ daa asotwe a ɛwɔ hell nkyerɛkyerɛ mu no twe nnipa bɛn Onyankopɔn? Dabida. Wɔ nkurɔfo a wɔwɔ ɔdɔ adwenem no, ɛyɛ nsusuwii a ɛpam nnipa! Ɔkwan foforo so no, Bible no kyerɛ sɛ “Onyankopɔn ne dɔ” na mpo mmoa a wɔyɛ wɔn ayayade no yɛ n’akyiwade.—1 Yohane 4:8; Mmebusɛm 12:10; Yeremia 7:31; Yona 4:11.\n“Mfonini” no Yɛbea a Wɔsɛe no Nnɛ Bere Yi\nWɔda so ara sɛe Onyankopɔn ne Kristosom yɛbea nnɛ. Nnansa yi ara nyamesom ho ɔbenfo bi kyerɛkyerɛɛ akasakasa bi a ɛkɔɔ so wɔ Protestant asɔre a ɔkɔ mu sɛ “asɔrefo no bi kyerɛ sɛ wɔmfa Kyerɛwnsɛm no ne asomafo gyidi no nyɛ adwuma na wonnyina Kristo tumidi akyi, na ebinom nso kyerɛ sɛ wɔmfa nnipa nsusuwii ne Kristosom mu ɔsesɛw nyɛ adwuma mma ɛne nnɛ nsusuwii nhyia. Asɛm a ɛda gua ne sɛ: Hena na ɔkyerɛ asɔre no nhyehyɛe kwan . . . Ɛyɛ Kyerɛw Kronkron no anaa adwenkyerɛ a wogye tom nnɛ no?”\nAwerɛhosɛm ne sɛ, “adwenkyerɛ a wogye tom nnɛ” da so ara di akoten. Sɛ nhwɛso no, ɛda adi pefee sɛ asɔre pii asesa wɔn gyinapɛn wɔ nsɛm ahorow ho sɛnea ɛbɛyɛ a ɛbɛma ayɛ te sɛ nea wɔpɛ nkɔso na wɔda adwempa adi. Ne titiriw no, wɔ nsɛm a ɛfa abrabɔ pa ho mu no, asɔre no agyae nneɛma mu, sɛnea yɛkaa ho asɛm wɔ asɛm a edi eyi anim mu no. Nanso Bible no ka no pen sɛ aguamammɔ, awaresɛe, ne mmarima a wɔne mmarima da yɛ bɔne wɔ Onyankopɔn ani so, na wɔn a wɔyɛ bɔne a ɛte saa no “rennya Onyankopɔn ahenni no.”—1 Korintofo 6:9, 10; Mateo 5:27-32; Romafo 1:26, 27.\nBere a ɔsomafo Paulo kyerɛw atifi hɔ nsɛm no, na amumɔyɛde ahyɛ Hela ne Roma wiase a na ɔte mu no mu ma. Ná Paulo betumi aka sɛ: ‘Ampa, Onyankopɔn danee Sodom ne Gomora butui ma ɛyɛɛ nsõ esiane nna mu ɔbrasɛe nti, nanso ɛno sii wɔ mfe 2000 a atwam ni! Ampa ara, ɛmfa saa bere a anibue aba yi ho.’ Nanso wamfa ɛno anyi ne ho ano; ɔpoe sɛ ɔbɛsɛe Bible mu nokware no.—Galatifo 5:19-23.\nHwɛ “Mfonini” a Edi Kan No\nBere a Yesu ne ne bere so Yudafo nyamesom akannifo no rekasa no, ɔkae sɛ wɔn som yɛ ‘ɔkwa efisɛ na wɔkyerɛkyerɛ nsɛm a nnipa ahyehyɛ.’ (Mateo 15:9) Saa asɔfo no yɛɛ ade koro no ara wɔ Yehowa Mmara a ɔde maa Mose no ho sɛnea Kristoman asɔfo yɛe na wɔda so ara yɛ Kristo nkyerɛkyerɛ saa no—wɔde atetesɛm “mfoninnuru” akata nokware a efi Onyankopɔn hɔ no so. Nanso Yesu paa atoro nyinaa ho ntama de boaa nnipa komapafo. (Marko 7:7-13) Yesu kaa nokware no ɛmfa ho sɛ na nnipa pɛ anaasɛ wɔmpɛ. Ogyinaa Onyankopɔn Asɛm so kasae bere nyinaa.—Yohane 17:17.\nHwɛ nsonsonoe ara a ɛda Yesu ne wɔn a wɔfrɛ wɔn ho sɛ Kristofo no ntam! Nokwarem no, Bible no ka too hɔ sɛ: “Nkurɔfo betu adi nsɛm a aba foforo akyi, na . . . wɔbɛsoa akyerɛkyerɛfo aboa wɔn ho so, sɛnea wɔn ankasa akɔnnɔ te; na sɛ anka wobetie nokware no, wɔbɛdan akotie anansesɛm.” (2 Timoteo 4:3, 4, The Jerusalem Bible) “Anansesɛm” ahorow yi a yɛasusuw emu kakraa bi ho no, di awu honhom fam, bere a Onyankopɔn Asɛm mu nokware hyɛ den, na ɛkɔ daa nkwa mu. Eyi ne nokware a Yehowa Adansefo hyɛ wo nkuran sɛ hwehwɛ mu no.—Yohane 4:24; 8:32; 17:3.\n^ nky. 4 Sɛnea Yesu daa no adi wɔ bɛ a ɛfa awi ne nwura no ho ne ne mfatoho a ɛfa ɔkwan hiahiaa ne ɔkwan tɛtrɛtɛ (Mateo 7:13, 14) ho mu no, nnipa kakraa bi na bere rekɔ so no, wɔbɛkɔ so de nokware Kristosom atra ase. Nanso na wɔn a wɔdɔɔso te sɛ wura, a wɔbɛhyɛ wɔn ho ne wɔn nkyerɛkyerɛ anuonyam no bebunkam sɛnea nokware Kristosom te ankasa so. Nsakrae yi na yɛreka ho asɛm no.\n^ nky. 19 Wɔkyerɛ “hell” ase wɔ Hebri mu sɛ Sheol ne Hades wɔ Hela mu, a ne nyinaa kyerɛ tiawa sɛ “ɔdamoa.” Enti bere a King James Version Engiresi nkyerɛasefo kyerɛɛ Sheol ase mpɛn 31 sɛ “hell” no, wɔkyerɛɛ ase mpɛn 31 sɛ “ɔdamoa” ne mpɛn 3 sɛ “amoa,” a ne nyinaa kyerɛ ade koro no ara.\n[Adaka/Mfonini wɔ kratafa 7]\nBaabi a Edin Kristoni no Fi\nAnyɛ yiye koraa no, wɔ Yesu wu akyi mfe du no, na wonim n’akyidifo no sɛ “kwan no” mufo. (Asomafo no Nnwuma 9:2; 19:9, 23; 22:4) Dɛn ntia? Efisɛ na wɔn asetra gyina gyidi a na wɔwɔ wɔ Yesu Kristo, a na ɔne “kwan ne nokware ne nkwa” no so. (Yohane 14:6) Afei wɔ bɛyɛ 44 Y.B. akyi no, ‘wɔnam ɔsoro akwankyerɛ so de edin Kristofo’ too Yesu asuafo no wɔ Antiokia. (Asomafo no Nnwuma 11:26) Wobegyee saa din yi toom ntɛm ara, wɔ aban mpanyimfo mu mpo. (Asomafo no Nnwuma 26:28) Din foforo no ansesa Kristoni asetra kwan, a ɛkɔɔ so dii Kristo nhwɛso akyi no.—1 Petro 2:21.\nƐdenam Yehowa Adansefo asɛnka adwuma no so no, wɔkyerɛ nkurɔfo kwan kɔ Onyankopɔn Asɛm Bible no mu\nEfi benkum, nea ɛtɔ so abiɛsa: United Nations/Photo by Saw Lwin\nShare Share Nea “Kristosom” Kyerɛ a Ɛresesa—So Onyankopɔn Ani Gye Ho?\nw00 6/1 kr. 4-7\nSo Nea Asɛmfua “Kristoni” Kyerɛ no Reyera?\nOhu Ɔdɔ Nyankopɔn No\nMa Wo “Nkwagye Anidaso” Mu Nyɛ Den!\n‘Gye Wo Ho Ne W’atiefo Nkwa’\nWɔaboa Me Ma Madi Me Fɛre So\nNnwom a Ɛsɔ Onyankopɔn Ani\nƐhe na Wubetumi Akɔhwehwɛ Afotu Pa?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM June 1, 2000\nShare Share ƆWƐN-ABAN—NEA ADESUA NSƐM WOM June 1, 2000\nƆWƐN-ABAN—NEA ADESUA NSƐM WOM June 1, 2000


Nnwom 17 NA-TWI - Ɔtreneeni mpaebɔ - O Awurade, tie me - Bible Gateway\nNnwom 16Nnwom 18\nNnwom 17 Nkwa Asem (NA-TWI)\n17 O Awurade, tie me sufrɛ na bu atɛn; tie me su na boa me! Tie me mpaebɔ a efi adwene pa mu no. 2 Wubebu me bem efisɛ, wunim ade trenee. 3 Wunim me koma mu. Woaba me nkyɛn anadwo; woahwehwɛ me mu nyinaa na woahu sɛ bɔnepɛ biara nni me mu. 4 Menka bɔne sɛnea afoforo yɛ no. Madi wo mmara so na mapae afi basabasayɛ kwan so. 5 Menam wo kwan so daa, na mentoo kwan.


48 “Mmusua mmusua no din ni. Efi atifi fam tɔnn kɔfa Hetlon+ kwan so ba Hamat+ hye so fa Hasar-Enan+ a ɛwɔ Damasko hye so wɔ atifi fam ba Hamat asase ho no yɛ Dan+ kyɛfa; n’ahye da apuei ne atɔe, asase biako. 2 Aser+ toa Dan so, na n’ahye da apuei ne atɔe; ɛyɛ asase biako. 3 Naftali+ toa Aser so, na n’ahye da apuei ne atɔe; ɛyɛ asase biako. 4 Manase+ toa Naftali so, na n’ahye da apuei ne atɔe; ɛyɛ asase biako. 5 Efraim+ toa Manase so, na n’ahye da apuei ne atɔe; ɛyɛ asase biako. 6 Ruben+ toa Efraim so, na n’ahye da apuei ne atɔe; ɛyɛ asase biako. 7 Yuda+ toa Ruben so, na n’ahye da apuei ne atɔe; ɛyɛ asase biako. 8 Na asase a mubetwa sɛ ntoboa no toa Yuda so, fi apuei kɔ atɔe. Ne tɛtrɛtɛ yɛ basafa mpem aduonu anum,+ na ne ntwemu te sɛ mmusua mmusua no asase no, fi apuei kosi atɔe. Na wɔde kronkronbea no besi mfinimfini.+ 9 “Na asase a mubetwa ama Yehowa sɛ ntoboa no ntwemu bɛyɛ basafa mpem aduonu anum, na ne tɛtrɛtɛ ayɛ mpem du. 10 Wontwa eyi mma asɔfo+ no sɛ ntoboa kronkron: Atifi fam, basafa mpem aduonu anum; atɔe fam tɛtrɛtɛ, mpem du; apuei fam tɛtrɛtɛ, mpem du; na anafo fam ntwemu, mpem aduonu anum. Na wɔde Yehowa kronkronbea besi mfinimfini.+ 11 Ɛbɛyɛ asɔfo no dea, Sadok+ mma a wɔatew wɔn ho a wɔyɛɛ m’adwuma no. Eyinom na wɔamfi m’akyi bere a Israelfo fii m’akyi, sɛnea Lewifo no fii m’akyi no.+ 12 Wobenya asase a wɔatwa sɛ ntoboa no bi, na ɛbɛyɛ akronkronne mu ade kronkron wɔ Lewifo hye ho.+ 13 “Lewifo no benya asase+ wɔ asɔfo no de ho. Ne ntwemu bɛyɛ basafa mpem aduonu anum, ne tɛtrɛtɛ nso mpem du; asase no nyinaa ntwemu yɛ mpem aduonu anum, na ne tɛtrɛtɛ nso mpem du.+ 14 Ɛnsɛ sɛ wotwa asase no bi tɔn, na wɔmmfa nnsesa hwee, na wɔnnnan asase no fã a eye no mmma obi, efisɛ ɛyɛ akronkronne ma Yehowa.+ 15 “Na asase no fã a aka a ne tɛtrɛtɛ yɛ basafa mpemnum a ɛda mpem aduonu anum no ho no de, ɛyɛ asasehunu a ɛda kurow no ho.+ Nnipa bɛtenatena hɔ na wɔde hɔ ayɛ mmoa adidibea. Na kurow no bɛda mfinimfini.+ 16 Kurow no nsusuwii ni: N’atifi yɛ basafa mpemnan ne ahanum; anafo, mpemnan ne ahanum; apuei, mpemnan ne ahanum; atɔe, mpemnan ne ahanum. 17 Na kurow no benya mmoa adidibea:+ N’atifi bɛyɛ basafa ahanu aduonum; anafo, ahanu aduonum; apuei, ahanu aduonum; atɔe, ahanu aduonum. 18 “Na asase a ɛbɛka no ntwemu ne ntoboa kronkron+ no bɛyɛ pɛ. Apuei fam bɛyɛ basafa mpem du, na atɔe fam nso mpem du. Ɛne ntoboa kronkron no nyinaa bɛyɛ pɛ; na kurow no mu adwumayɛfo bedi ɛso nnɔbae.+ 19 Na kurow no mu adwumayɛfo a wofi Israel mmusuakuw nyinaa mu bɛdɔw asase no.+ 20 “Asase a mubetwa sɛ ntoboa no nyinaa ntwemu yɛ basafa mpem aduonu anum, na ne tɛtrɛtɛ nso yɛ mpem aduonu anum. Asase ahinanan na mode bɛma sɛ ntoboa kronkron ne kurow no asase. 21 “Nea ɛbɛka no bɛyɛ obirɛmpɔn+ no dea. Ɛbɛda ntoboa kronkron no ne kurow+ no benkum ne nifa so, wɔ ntoboa no apuei fam a ɛyɛ basafa mpem aduonu anum no ne n’atɔe fam+ a ɛyɛ basafa mpem aduonu anum no nkyɛnmu. Obirɛmpɔn no de no bɛyɛ sɛ mmusua no de no ara pɛ. Na ntoboa kronkron ne Fie no kronkronbea no bɛda mfinimfini. 22 “Lewifo no asase ne kurow no bɛda obirɛmpɔn no asase mfinimfini. Na obirɛmpɔn no asase bɛda Yuda+ ne Benyamin asase no ntam. 23 “Na mmusuakuw a aka no de ni: Asase a edi hɔ fi apuei fam hye so ba atɔe fam hye so no yɛ Benyamin+ dea, asase biako. 24 Simeon+ toa Benyamin so, na n’ahye da apuei ne atɔe; ɛyɛ asase biako. 25 Isakar+ toa Simeon so, na n’ahye da apuei ne atɔe; ɛyɛ asase biako. 26 Sebulon+ toa Isakar so, na n’ahye da apuei ne atɔe; ɛyɛ asase biako. 27 Gad+ toa Sebulon so, na n’ahye da apuei ne atɔe; ɛyɛ asase biako. 28 Na Gad hye a ɛwɔ anafo fam no bɛkɔ anafo akɔfa Tamar+ akosi Meribat-Kades+ nsu ho, na ebefi subon+ no ho akɔ Po Kɛse+ no ho. 29 “Eyi ne asase a mobɛkyɛ ama Israel mmusuakuw no,+ na abusua biara kyɛfa bɛyɛ n’agyapade,”+ Awurade Tumfoɔ Yehowa asɛm ni. 30 “Na kurow no ho akwan ni: Atifi fam nsusuwii bɛyɛ basafa mpemnan ne ahanum.+ 31 “Na wɔde Israel mmusuakuw no din bɛfrɛ apon no. Apon abiɛsa wɔ atifi fam—Ruben pon biako, Yuda pon biako, Lewi pon biako. 32 “Apuei fam bɛyɛ basafa mpemnan ne ahanum, na ebenya apon abiɛsa; Yosef pon biako, Benyamin pon biako, Dan pon nso biako. 33 “Na anafo fam nsusuwii bɛyɛ basafa mpemnan ne ahanum, na ebenya apon abiɛsa; Simeon pon biako, Isakar pon biako, Sebulon pon nso biako. 34 “Atɔe fam bɛyɛ basafa mpemnan ne ahanum, na ebenya apon abiɛsa; Gad pon biako, Aser pon biako, na Naftali pon nso biako. 35 “Sɛ wosusuw ɛho nyinaa twa hyia a, ɛbɛyɛ basafa mpem dunwɔtwe; na efi saa da no, wɔbɛfrɛ kurow no Yehowa Ankasa Wɔ Hɔ.”+


Yesu ne Ɔdefo Bi Nkɔmmɔ | Yesu Asetena\nƆDEFO BI BISAA DAA NKWA HO ASƐM\nBere a Yesu nam Perea a ɔrekɔ Yerusalem no, ɔdefo bi de mmirika bɛhwee ne nan ase. Bible se na ɔbarima no yɛ “otumfoɔ,” enti ɛbɛyɛ sɛ na ɔda hyiadan bi ano anaa ɔka Sanhedrin badwa no ho. Ɔbisaa Yesu sɛ: “Ɔkyerɛkyerɛfoɔ pa, ɛdeɛn na meyɛ a mɛnya daa nkwa?”—Luka 8:41; 18:18; 24:20.\nYesu bisaa no sɛ: “Adɛn nti na wofrɛ me papa? Obiara nyɛ papa gye ɔbaako pɛ, Onyankopɔn.” (Luka 18:19) Wohwɛ mu a, nea enti a aberante no frɛɛ no ɔkyerɛkyerɛfo “pa” ne sɛ, na ɔpɛ sɛ ɔhoahoa Yesu; saa na na nkurɔfo yɛ rabifo no. Ɛwom sɛ na Yesu yɛ ɔkyerɛkyerɛfo a ɔbɔ mmɔden deɛ, nanso ɔmaa ɔbarima no huu sɛ Onyankopɔn nko ara na ɛfata sɛ yɛde “papa” sɔ ne din so frɛ no.\nYesu tuu ɔbarima no fo sɛ: “Wopɛ sɛ wokɔ nkwa mu a, kɔ so ara di mmara no so.” Enti ɔbarima no bisaa Yesu sɛ: “Emu deɛ ɛwɔ he?” Ɛnna Yesu bobɔɔ Mmara Nsɛm Du no mu nnum kyerɛɛ no: Nni awu, nsɛe aware, mmɔ korɔno, nni adansekurum, di wo papa ne wo maame ni. Afei ɔkaa mmara baako a ɛhia paa ho asɛm kyerɛɛ no sɛ: “Dɔ wo yɔnko sɛ wo ho.”—Mateo 19:17-19.\nƆbarima no ka kyerɛɛ Yesu sɛ: “Madi yeinom nyinaa so; aka me deɛn bio?” (Mateo 19:20) Ebia ɔbarima no tee nka sɛ aka no adepa anaa ade kɛse bi a ɛsɛ sɛ ɔyɛ na wafata ama daa nkwa. Yesu huu sɛ ɔbarima no ani abere, enti “ɔdɔɔ no.” (Marko 10:21) Nanso na biribi ayɛ osiakwan ama ɔbarima no.\nNá ɔbarima no ahonyade hia no sen biribiara, enti Yesu ka kyerɛɛ no sɛ: “Aka wo adeɛ baako: Kɔ na kɔtɔn deɛ wowɔ na fa ma ahiafoɔ, na wobɛnya ademudeɛ wɔ soro, na bra bɛdi m’akyi.” Anka ɔbarima no bɛtumi akyɛ ne sika ama ahiafo a wɔnni hwee a wɔde bɛma no no, na wabɛdi Yesu akyi. Nanso ɔgyaa Yesu hɔ kɔe, na ɛbɛyɛ sɛ ɛmaa Yesu werɛ hoe paa. Sɛnea na ɔbarima no “agyapadeɛ bebree” no ho hia no nti, wanhu sɛ agyapade papa bi wɔ baabi. (Marko 10:21, 22) Afei Yesu kaa sɛ: “Hwɛ den ara a ɛbɛyɛ ama wɔn a wɔwɔ sika sɛ wɔbɛkɔ Onyankopɔn ahennie mu!”—Luka 18:24.\nSaa asɛm no ne nea Yesu ka toaa so no nyinaa yɛɛ n’asuafo no nwonwa. Yesu kaa sɛ: “Ɛyɛ mmerɛ ma yoma sɛ ɔbɛfa paneɛ aniwa mu sene sɛ ɔdefoɔ bɛkɔ Onyankopɔn ahennie mu.” Ɛno maa asuafo no bisaa sɛ: “Hwan koraa na ɔbɛtumi anya nkwa?” Ɛyɛ den dodo sɛ obi bɛnya nkwa anaa? Yesu hwɛɛ n’asuafo no anim dinn, na ɔka kyerɛɛ wɔn sɛ: “Deɛ ɛrentumi nyɛ yie wɔ nnipa fam no bɛtumi ayɛ yie wɔ Onyankopɔn fam.”—Luka 18:25-27.\nAsomafo no deɛ, na wɔnte sɛ ɔdefo no; wɔgyaa biribiara hɔ bɛdii Yesu akyi, enti Petro bisaa sɛ: “Hwɛ! Yɛagya nneɛma nyinaa abɛdi w’akyi; ɛdeɛn koraa na yɛbɛnya?” Yesu kaa nea wɔbɛnya daakye kyerɛɛ wɔn sɛ: “Berɛ a wɔayɛ nneɛma foforɔ na onipa Ba no te n’animuonyam ahennwa soɔ no, mo a modi m’akyi yi bɛtena nhennwa dumienu so abu Israel mmusuakuo dumienu no atɛn.”—Mateo 19:27, 28.\nƐda adi pefee sɛ na Yesu reka bere bi a wɔbɛyɛ nneɛma foforo ama asase ayɛ sɛ Eden turo no. Saa bere no, Petro ne asuafo a aka no bɛnya akatua wɔ soro, na wɔne Yesu adi Paradise asase so hene. Enti biribiara nni hɔ a wɔde bɔɔ afɔre a ɛbɛto saa akatua no!\nNanso nhyira a ɛda hɔ ma wɔn no nyɛ daakye nko ara deɛ. Saa bere no mpo asuafo no nyaa nhyira bi. Yesu kaa sɛ: “Obiara nni hɔ a wagya fie anaasɛ ɔyere anaasɛ nua mmarima anaasɛ awofoɔ anaasɛ mma, Onyankopɔn ahennie nti, a ɔrennya no mmɔho pii saa berɛ yi, ne daa nkwa wɔ berɛ a ɛreba no mu.”—Luka 18:29, 30.\nEnti baabiara a asuafo no kɔe no, wɔne Onyankopɔn asomfo a wɔwɔ hɔ no bɛyɛɛ anuanom, na na wɔne wɔn ka koraa kyɛn wɔn ankasa abusuafo. Awerɛhosɛm ne sɛ, aberante a na ɔyɛ ɔdefo no, ɛbɛyɛ sɛ saa nhyira yi ne Onyankopɔn soro Ahenni no nyinaa bɔɔ no.\nYesu ka sɔɔ so sɛ: “Nanso adikanfoɔ pii bɛka akyire, na akyikafoɔ abɛdi kan.” (Mateo 19:30) Dɛn na asɛm yi kyerɛ?\nAberante a ɔyɛ ɔdefo no, na ɔyɛ Yudafo mpanimfoɔ no baako, enti na ɔka “adikanfoɔ” no ho. Ná ɔdi Onyankopɔn mmara so dada, enti na ɛsɛ sɛ ɔtumi yɛ pii ka nea ɔreyɛ no ho. Nanso ɔmaa n’ahode ho hiaa no sen biribiara. Mmɔborɔwafo a wɔwɔ ɔman no mu deɛ, wɔtiee Yesu nkyerɛkyerɛ huu sɛ ɛyɛ nokware a ɛbɛtumi de wɔn akɔ nkwa mu. Yɛbɛka a, na wɔyɛ “akyikafoɔ” a wɔabɛyɛ “adikanfoɔ.” Nea na ɛda hɔ retwɛn wɔn ne sɛ wɔbɛtenatena nhennwa so wɔ soro ne Yesu adi Paradise asase so hene.\nƆbarima a ɔbaa Yesu nkyɛn no, na ɔyɛ onipa bɛn?\nAdɛn nti na Yesu kaa sɛ mma ɔbarima no mmfrɛ no “Ɔkyerɛkyerɛfoɔ pa”?\nAkatua bɛn na Yesu kaa sɛ n’asuafo no bɛnya?\nDɛn na ɛbɛma “adikanfoɔ” aka akyiri, na “akyikafoɔ” abɛdi kan?


38 Ɛnna Yehowa fi ahum+ mu buaa Hiob sɛ: 2 “Hena ne oyi a ɔdan afotu ani,Na ɔka nsɛm a nimdeɛ nnim yi?+ 3 Bɔ w’asen sɛ dɔmmarima ɛ;Ma mimmisa wo na kyerɛ me.+ 4 Ɛhe na na wowɔ bere a mede asase tim hɔ no?+Sɛ wunim a, ka kyerɛ me. 5 Hena na osusuw too hɔ, wunim anaa?Na hena na ɔde susuhama too so? 6 Dɛn so na wɔde ne nnyinaso sisii?+Na hena na ɔde ne tweatibo toe, 7 Bere a adekyee nsoromma+ boom too ahurusi dwom,Na Onyankopɔn mma+ nyinaa bɔɔ ose no? 8 Hena na ɔkaa po hyehyɛɛ apon mu,+Na efii adi te sɛ nea efi ɔyafunu mu; 9 Bere a mede omununkum yɛɛ ne nkatahoNa mede esum kabii yɛɛ n’abomu, 10 Bere a mehyɛɛ mmara maa no,Na meyeyɛɛ mmeamu ne apon maa no,+ 11 Na mekae sɛ, ‘Ɛha yi ara na bɛso, na ntra;+Na ɛha ara na w’asorɔkye a ɛmoma ne ho so no mmɛso’ no?+ 12 Efi wo nna mfiase no, woahyɛ bere ama anɔpa pɛn?+Wo na wokyerɛ adekyee ne dibere, 13 Sɛ ensuso asase ano,Na wɔmporoporow abɔnefo mfi so?+ 14 Ɛdannan sɛ dɔte+ wɔ nsɔano ase,Nneɛma nyinaa wɔ wɔn gyinabea te sɛ nea wɔahyehyɛ ntade. 15 Wɔde wɔn hann kame nnebɔneyɛfo,+Na basa a ɛkorɔn no bubu.+ 16 Wunim faako a ɛpo fi ba?Anaa woakyin+ ahwehwɛ subun?+ 17 Wɔabue owu apon+ ama wo anaa?Na wubetumi ahu esum kabii+ apon? 18 Woate asase tɛtrɛtɛ ase?+Sɛ wunim ne nyinaa a, ka. 19 Ɛhe na ɔkwan a ɛkɔ hann ho no da?+Esum nso, ɛhe na ɛwɔ, 20 Na woafa no kɔ n’ahye soNa woate ne fie kwan ase? 21 Wunim, efisɛ saa bere no na wɔawo wo,+Na woadi nna bebree nti? 22 Woahyɛn sukyerɛmma korabea pɛn?+Anaa woahu amparuwbo korabea,+ 23 Ade a makora so ama ahohia bere,Ɔko ne ɔsa da no?+ 24 Ɛhe na ɔkwan a hann fa so hyerɛn no da,Na apuei mframa+ bɔ pete asase so? 25 Hena na oyiyi nsuka ma osuNe ɔkwan ma osuframa ne aprannaa,+ 26 Na ɔma osu tɔ gu asase a onipa biara nte so no so,+Ne sare a ɔdesani biara nte so no so, 27 Na ɔma asase a ahum asɛe so pasaa yɛ yiye,Na ɔma sare fifi?+ 28 Nyankonsu wɔ agya anaa?+Na hena na ɔwoo obosu?+ 29 Hena yam na nsukyenee fi ba,Na hena na ɔwo ɔsoro asukɔtweaa?+ 30 Nsu hintaw ɔbo ase,Na subun ani kyen.+ 31 Wubetumi akyekyere Kima nsorommakuw abom?Anaasɛ wubetumi asan Kesil nsorommakuw nhama?+ 32 Wubetumi ama Masarot nsorommakuw apue ne bere mu?Na Ayis nsorommakuw ne ne mma nso, wubetumi akyerɛ wɔn kwan? 33 Wunim wim mmara?+Anaa wubetumi ahyehyɛ ne tumidi wɔ asase so? 34 Wubetumi ama wo nne so akyerɛ omununkumAma nsu pii abɛkata wo so anaa?+ 35 So wubetumi asoma anyinam ma akɔ,Na aka akyerɛ wo sɛ, ‘Yɛn ni!’ anaa? 36 Hena na ɔde nyansa+ hyɛɛ omununkum mu?Na hena na ɔmaa wim nneɛma ntease?+ 37 Hena na obetumi de nyansa akan omununkum pɛpɛɛpɛ,Na obetumi ahwie ɔsoro nkuruwa mu nsu,+ 38 Bere a mfutuma dan atɛkyɛ na ehwie sɛ nsu kɔboa ano,Na dɔtetɔw keka bom no? 39 Wubetumi ayɛ ha ama gyata?Na wubetumi anya gyataforo yam aduan,+ 40 Bere a wobutubutuw wɔn ahintawee,+Anaa wɔtɛw wɔ wuram no? 41 Hena na osiesie aduan ma kwaakwaadabi,+Bere a ne mma su frɛ Onyankopɔn,Na aduan a wonnya nni nti wɔnenam basabasa no?


Забур 80 CARS - Nnwom 80 AKCB\n1Israel guanhwɛfo, tie yɛn,\nwo a wudii Yosef anim sɛnea wodi nguankuw anim;\nwo a wote ahengua so wɔ kerubim ntam no, hyerɛn\n2wɔ Efraim, Benyamin ne Manase anim.\nKanyan wo tumi;\nbra begye yɛn nkwa.\n3Ao Onyankopɔn, gye yɛn bio;\nma wʼanim nhyerɛn yɛn so,\nna wɔagye yɛn nkwa.\n4Asafo Awurade Nyankopɔn,\nwʼabufuw bɛdɛw akosi da bɛn,\nwʼabufuw a etia wo nkurɔfo mpaebɔ no?\n5Wode nusu yɛɛ aduan maa wɔn dii;\nwode nusu kuruwama maa wɔn nomee.\n6Wode yɛn ayɛ nea yɛn mfɛfo ko ho,\nna yɛn atamfo serew yɛn.\n7Asafo Nyankopɔn, gye yɛn bio;\nma wʼanim nhyerɛn wɔ yɛn so,\n8Wutuu bobe fi Misraim beduae;\nwopam amanaman no na wuduae.\n9Wosiesiee asase no baabi maa no,\negyee ntin na ɛtrɛw asase no so.\n10Ne nwini kataa mmepɔw no so\nne mman kataa sida akɛse no so.\n11Ɛdennan trɛw kɔɔ Po no so,\nna ɛfefɛw trɛw koduu Asubɔnten no ho.\n12Adɛn nti na woabubu nʼafasu\nama wɔn a wotwa mu wɔ hɔ no tetew ne bobe aba no?\n13Kɔkɔte fi wuram bɛsɛe no pasaa\nna mmoadoma a wɔwɔ sare so de yɛ wɔn aduan.\n14Asafo Nyankopɔn, san bra yɛn nkyɛn!\nfi ɔsoro hɔ hwɛ na wubehu!\nHwɛ saa bobe yi so,\n15ntin a wo nsa nifa adua no,\nɔbabarima a woatetew no ama wo ho no.\n16Wɔatwa wo bobe no ato fam, ato mu gya ama ahyew;\nwʼanimka ma wo nkurɔfo ase tɔre.\n17Fa wo nsa kata ɔbarima a ɔwɔ wo nifa no so,\nonipa ba a woatetew no ama wo ho no.\n18Afei yɛrentwe yɛn ho mfi wo nkyɛn;\nkanyan yɛn, na yɛbɛbɔ wo din.\n19Asafo Awurade Nyankopɔn, gye yɛn bio,\nna ma wʼanim nhyerɛn yɛn so,\nAKCB : Nnwom 80


Juges 16 BDS – Atemmufoɔ 16 ASCB\nSamson Tutu Gasa Apono\n1Ɛda bi, Samson kɔɔ Filistifoɔ kuropɔn Gasa mu, na ɔne ɔbaa dwamanfoɔ bi kɔdaa anadwo no. 2Ankyɛre na kuro mma no tee sɛ Samson wɔ hɔ, enti Gasa mmarima boaboaa wɔn ho ano na wɔtwɛnee kuro no ɛpono ano anadwo mu no nyinaa. Wɔyɛɛ komm anadwo no kaa sɛ, “Adeɛ kye a yɛbɛkum no.”\n3Na Samson daa hɔ ara kɔsii dasuo mu. Ɔsɔre sɔɔ kuro no apono no ne nʼaponnwa mmienu mu hodwoo no, na ɔtutuu dadeɛ abaa a ɛda akyire ne deɛ ɛkeka ho nyinaa. Ɔde ne nyinaa guu ne mmatire so, soa de kɔɔ bepɔ bi a ɛne Hebron di nhwɛanimu no atifi.\nSamson Ne Delila\n4Akyire no, Samson nyaa ɔbaa bi wɔ Sorek bɔnhwa no mu a na wɔfrɛ no Delila. 5Filistifoɔ16.5 Na Filistia yɛ nkurotoɔ enum a aka abom a wɔwɔ ahemfo baanum. ntuanofoɔ kɔɔ ɔbaa no nkyɛn kɔka kyerɛɛ no sɛ, “Hwɛ sɛ wobɛtumi adaadaa Samson ma wakyerɛ wo deɛ ɛma ɔnya ahoɔden saa ne sɛdeɛ yɛbɛtumi adi ne so, akyekyere no pampee. Na yɛn mu biara bɛma wo nnwetɛbena kilogram dumienu ne fa.”\n6Enti, Delila ka kyerɛɛ Samson sɛ, “Mesrɛ wo kyerɛ me deɛ ɛma wo ahoɔden saa ne deɛ ɛbɛyɛ a yɛbɛtumi akyekyere wo pampee.”\n7Samson buaa no sɛ, “Sɛ obi de agyan so nhoma nson a ɛnwoeɛ kyekyere me a, mɛyɛ mmerɛ te sɛ onipa biara.”\n8Enti, Filistifoɔ ntuanofoɔ no de agyan so nhoma nson a ɛnwoeɛ brɛɛ Delila maa ɔde kyekyeree Samson. 9Saa ɛberɛ yi na ɔde mmarima atɛ wɔ adan a ɛwɔ ne fie no mu baako mu, na ɔteaam sɛ, “Samson, Filistifoɔ no aba rebɛkye wo!” Nanso, ɔtetee agyan nhoma nson a ɛnwoeɛ no mu te sɛ ahoma bi a wɔde aka ogya dɛreɛ. Enti, wɔanhunu nʼahoɔden no ahintasɛm.\n10Akyire yi, Delila ka kyerɛɛ no sɛ, “Wodii me ho fɛ, twaa me nkontompo. Afei, mesrɛ wo kyerɛ me sɛdeɛ wɔbɛtumi akyekyere wo pampee.”\n11Samson buaa no sɛ, “Sɛ wɔde ntampehoma mono a wɔmfa nnii dwuma biara da kyekyere me a, meyɛ mmerɛ te sɛ onipa obiara.”\n12Enti, Delila kɔfaa ntampehoma mono de kyekyeree no. Saa ɛberɛ no na mmarima no akɔtɛ wɔ dan mu te sɛ kane no. Bio, Delila teaam frɛɛ no sɛ, “Samson! Filistifoɔ aba sɛ wɔrebɛkye wo!” Nanso, Samson tetee ntampehoma no mu firii ne nsa so te sɛ asaawa bi.\n13Delila ka kyerɛɛ no sɛ, “Wodii me ho fɛ, twaa me nkontompo! Worenkyerɛ me sɛdeɛ wɔbɛtumi akyekyere wo pampee anaa?”\nSamson buaa no sɛ, “Sɛ wonwono me tirinwi mmɛsa nson no bɔ ntoma bamma a ɛwɔ wʼakurokurowa no mu a, mɛyɛ mmerɛ te sɛ obiara.” Enti ɔdaeɛ no, Delila bɔɔ ne tirinwi mmɛsa nson no 14de bɔɔ ntoma bamma a ɛwɔ akurokurowa no so.\nBio, ɔteaam sɛ, “Samson! Filistifoɔ no aba rebɛkye wo!” Ɛhɔ ara, Samson nyaneeɛ, twee akurokurowa no yii ne tirinwi no firii ntoma bamma no mu.\n15Delila sɔm nʼano kaa sɛ, “Wotumi ka sɛ wodɔ me, wɔ ɛberɛ a wonka wo kokoamsɛm nkyerɛ me? Woadi me ho fɛ mprɛnsa, nanso wonkaa deɛ ɛma wo ahoɔden no nkyerɛɛ me!” 16Odwan ne ho adekyeɛ biara kɔsii sɛ afei na wabrɛ no.\n17Ne korakora no, Samson kaa nʼahintasɛm kyerɛɛ no sɛ, “Wɔnyii me tirinwi da, ɛfiri sɛ, wɔde me maa Onyankopɔn sɛ Nasareni firi awoɔ mu. Sɛ wɔyi me tirinwi a, mʼahoɔden no bɛfiri me mu ama mayɛ mmerɛ te sɛ obiara.”\n18Delila hunuu sɛ afei deɛ waka nokorɛ akyerɛ no no, ɔsoma kɔfrɛɛ Filistifoɔ ntuanofoɔ no sɛ, “Mommra bio, ɛfiri sɛ waka biribiara akyerɛ me.” Enti, Filistifoɔ ntuanofoɔ no sane wɔn akyi kɔfaa sika no baeɛ. 19Delila dɛfɛdɛfɛɛ Samson ma ɔdaeɛ a, ne ti da ne srɛ so. Ɔfrɛɛ ɔbarima bi baeɛ ma ɔbɛyii ne tirinwi sɛdeɛ ne kyere no bɛyɛ yie. Na nʼahoɔden no firii ne mu. 20Afei, ɔteaam sɛ, “Samson! Filistifoɔ no aba rebɛkye wo!”\nƆnyaneeɛ no, ɔkaa wɔ ne tirim sɛ, “Mɛyɛ sɛdeɛ kane no na meyɛ no mɛwoso me ho agye me ho.” Nanso na ɔnnim sɛ Awurade afiri ne mu.\n21Na Filistifoɔ no kyeree no, tutuu nʼani. Wɔde no kɔɔ Gasa na wɔguu no kɔbere mfrafraeɛ mpokyerɛ ma ɔyamm atokoɔ wɔ nnedua fie. 22Nanso, ankyɛre na ne tirinwi no hyɛɛ aseɛ fuiɛ.\nSamson Nkonimdie A Ɛdi Akyire\n23Filistifoɔ ntuanofoɔ hyɛɛ fa kɛseɛ bi, bɔɔ afɔdeɛ maa wɔn nyame Dagon dii ahurisie kaa sɛ, “Yɛn nyame de Samson a ɔyɛ yɛn ɔtamfoɔ no ahyɛ yɛn nsam!”\n24Ɛberɛ a nnipa no hunuu no no, wɔkamfoo wɔn nyame kaa sɛ,\n“Yɛn nyame de yɛn ɔtamfoɔ\nahyɛ yɛn nsam;\ndeɛ ɔkunkumm yɛn mu bebree no\nyɛn nsa aka no!”\n25Nnipa no boroo nsã kakra no, wɔhyɛɛ sɛ, “Momfa Samson mmra na ɔmmɛgye yɛn ani.” Enti, wɔyii Samson firii nnedua fie. Wɔde no gyinaa asɔredan no mfimfini wɔ adum mmienu a ɛkura ɛdan no mmɔsoɔ no ntam.\n26Samson ka kyerɛɛ ɔsomfoɔ a ɔkura ne nsa rekyerɛ no kwan no sɛ, “Ma memfa me nsa nsosɔ adum mmienu no mu, na mennye mʼahome.” 27Na nnipa ahyɛ asɔrefie hɔ ma tɔ. Filistifoɔ ntuanofoɔ no nyinaa wɔ hɔ bi. Na ɛdan no so mmɔsoɔ no nso na mmarima ne mmaa bɛyɛ mpensa wɔ so a wɔrehwɛ Samson na wɔredi ne ho fɛ.\n28Na Samson su frɛɛ Awurade sɛ, “Ao Otumfoɔ Awurade, kae me bio. Ao Onyankopɔn, mesrɛ wo ma me ahoɔden bio na mentua Filistifoɔ so ka wɔ mʼani a wɔatutu no so.” 29Afei Samson sosɔɔ adum mmienu a ɛwɔ asɔrefie no mfimfini no mu. Ɔde nʼahoɔden nyinaa piaeɛ. 30Samson bɔɔ mpaeɛ sɛ, “Ma me ne Filistifoɔ no nwu.” Na asɔrefie no dwiri guu Filistifoɔ ntuanofoɔ no ne nnipa no nyinaa so. Enti, ɔkumm nnipa bebree sene dodoɔ a ɔkumm wɔn ɛberɛ a na ɔte ase no.\n31Akyire yi, ne nuammarima ne nʼabusuafoɔ a wɔaka kɔfaa no. Wɔde no kɔɔ ne kurom kɔsiee no wɔ Sora ne Estaol ntam, baabi a wɔsiee nʼagya Manoa hɔ. Samson dii Israelfoɔ so ɔtemmufoɔ mfeɛ aduonu.\nASCB : Atemmufoɔ 16


Nnwom 19 | Intanɛt So Bible| Wiase Foforɔ Nkyerɛaseɛ\nOnyankopɔn abɔde ne ne mmara di ne ho adanse\n“Ɔsoro pae mu ka Onyankopɔn anuonyam” (1)\nOnyankopɔn mmara a edi mu no ma ahoɔden foforo (7)\n“Bɔne a mayɛ a minnim” (12)\nWɔde ma dwom kyerɛfo. Dawid dwom. 19 Ɔsoro pae mu ka Onyankopɔn anuonyam;+Ewim nneɛma bɔ ne nsa ano adwuma dawuru.+ 2 Adekyee biara, wɔkasa,Na anadwo biara, wɔma yenya nimdeɛ. 3 Wommue wɔn ano, wɔnte wɔn anom kasa,Na wɔnte wɔn nne nso. 4 Nanso yɛte wɔn nka wɔ* wiase nyinaa,Na wɔn nsɛm du asaase ano baabiara.+ Onyankopɔn asi ntamadan ama owia wɔ ɔsoro; 5 Ɛte sɛ ayeforokunu a ofi n’ayeforo dan mu repue;Edi ahurusi te sɛ ɔhoɔdenfo a ɔretu mmirika. 6 Ɔhyɛ n’akwantu ase wɔ ɔsoro ano,Na okowie wɔ ɔfã noho;+Ɔhyew a efi mu ba de, baabiara nni hɔ a entumi nnu. 7 Yehowa mmara di mu,+ na ɛma ahoɔden foforo.*+ Yehowa nkaesɛm nni huammɔ,+ ɛma nea onni nimdeɛ hu nyansa.+ 8 Yehowa ahyɛde teɛ, na ɛma koma di ahurusi;+Yehowa mmara nsɛm ho tew, na ebue nnipa ani.+ 9 Yehowa suro+ ho tew, na ɛwɔ hɔ daa. Yehowa atemmusɛm yɛ nokware; ne nyinaa teɛ.+ 10 Ɛyɛ akɔnnɔ sen sika kɔkɔɔ;Ɛsen sika kɔkɔɔ amapa* mpo.+Ɛyɛ dɛ sen ɛwo,+ ɛwo a ɛsosɔ fi ɛwokyɛm mu. 11 Ɛno na ɛbɔ w’akoa kɔkɔ;+Nea odi so no nya akatua kɛse.+ 12 Hena na otumi hu n’ankasa mfomso?+ Bɔne a mayɛ a minnim no, fa kyɛ me. 13 Hwɛ w’akoa na manyɛ aniammɔnho;+Mma ennni me so.+ Ɛba saa a, me ho remma asɛm,+Na mɛde me ho afi anidaho bɔne* ho. 14 O Yehowa, me Botan+ ne me Gyefo,+Ma m’anom nsɛm ne me komam nsusuwii nyɛ wo fɛ.+\n^ Ebetumi nso akyerɛ, “wɔn susuhama du.”\n^ Anaa “ɔkra ho san no.”\n^ Anaa “mmarato pii.”


Leviticus 21 | Intanɛt So Bible| Wiase Foforɔ Nkyerɛaseɛ\nƐsɛ sɛ asɔfo yɛ kronkron na wɔn ho tew (1-9)\nƐnsɛ sɛ ɔsɔfo panyin no gu ne ho fĩ (10-15)\nObi a wadi dɛm rentumi nyɛ ɔsɔfo (16-24)\n21 Yehowa toaa so ka kyerɛɛ Mose sɛ: “Wo ne Aaron mma a wɔyɛ asɔfo no nkasa, na ka kyerɛ wɔn sɛ, ‘Obiara nhwɛ na wamfa efunu* angu ne ho fĩ wɔ ne manfo mu.+ 2 Nanso sɛ ɔyɛ ne busuani a ɔbɛn no pɛɛ, ne maame, ne papa, ne babarima, ne babea, anaa ne nuabarima de a, obetumi ama wɔagu ne ho fĩ. 3 Ne nuabea a ɔyɛ ɔbaabun a ɔte bɛn no na onnya nwaree nso, obetumi ama wagu ne ho fĩ. 4 Ɔrentumi mfa ɔbea a waware wɔ ɔman no mu funu ngu ne ho fĩ. 5 Ɛnsɛ sɛ wɔwerɛw wɔn ti ho,+ wotwitwa wɔn abogyesɛ ano sɛe no, anaa wotwitwa wɔn ho akam.+ 6 Wɔnyɛ kronn wɔ wɔn Nyankopɔn anim,+ na ɛnsɛ sɛ wogu wɔn Nyankopɔn din ho fĩ,+ efisɛ wɔn na wɔhyew afɔrebɔde ma Yehowa na wɔde paanoo* ba wɔn Nyankopɔn anim; enti ɛsɛ sɛ wɔyɛ kronn.+ 7 Ɛnsɛ sɛ wɔware tuutuuni bea,+ ɔbea a ɔbarima de ne ho aka no, anaa nea ne kunu agyaa no,+ efisɛ ɔsɔfo no yɛ kronkron ma ne Nyankopɔn. 8 Tew ne ho,+ efisɛ ɔno na ɔde wo Nyankopɔn paanoo brɛ no. Ɛsɛ sɛ ɔyɛ kronkron, efisɛ me Yehowa a merema mo ho atew no, meyɛ kronkron.+ 9 “‘Sɛ ɔsɔfo babea dan tuutuuni de gu ne ho fĩ a, ɔregu ne papa ho fĩ. Wɔnhyew ɔbea no wɔ ogya mu.+ 10 “‘Ɔsɔfo panyin a wobeyi no afi ne nuanom mu ahwie ɔsrango agu n’apampam asra no+ ahyɛ no sɔfo* sɛ ɔnhyɛ asɔfotaade no,+ ɛnsɛ sɛ ogyaw ne ti nwi basaa, na ɛnsɛ sɛ osuan n’ataade mu.+ 11 Ɛnsɛ sɛ ɔbɛn efunu* biara ho.+ Ɔrentumi mfa ne papa anaa ne maame mpo funu ngu ne ho fĩ. 12 Ɛnsɛ sɛ ofi tenabea kronkron hɔ kɔ, na ɛnsɛ sɛ ogu ne Nyankopɔn tenabea kronkron no ho fĩ,+ efisɛ ahosohyira sɛnkyerɛnne, Onyankopɔn srango+ no wɔ no so. Mene Yehowa. 13 “‘Ɛsɛ sɛ ɔware ɔbaabun.+ 14 Ɔbea kunafo, nea ne kunu agyaa no, ɔbea a ɔbarima de ne ho aka no, anaa tuutuuni de, ɛnsɛ sɛ ɔware wɔn mu biara. Mmom ɔnware ne man muni a ɔyɛ ɔbaabun. 15 Ɛnsɛ sɛ ogu n’asefo* ho fĩ wɔ ne man mu,+ efisɛ me Yehowa na merema ne ho atew.’” 16 Yehowa toaa so ka kyerɛɛ Mose sɛ: 17 “Ka kyerɛ Aaron sɛ, ‘W’asefo* awo ntoatoaso nyinaa mu no, ɛnsɛ sɛ ɔbarima biara a dɛm wɔ ne ho de ne Nyankopɔn paanoo ba n’anim. 18 Ɔbarima biara a dɛm wɔ ne ho mmma m’anim: onifuraefo, apakye, obi a n’anim adi dɛm,* nea ne nan anaa ne nsa baako ware kyɛn baako, 19 nea ne nan anaa ne nsa mu abu, 20 afũ, akwatia,* nea n’ani atɔ kyima, nea wadɔ ntwom, nea ɛyam atotɔ ne ho, anaa nea ne hwea mu aba abɔ.+ 21 Aaron aseni* biara a dɛm wɔ ne ho rentumi mma Yehowa anim mmɛhyew afɔrebɔde mma no. Ɛdɛm a ɛwɔ ne ho nti, ɔrentumi mma sɛ ɔde ne Nyankopɔn paanoo rebrɛ no. 22 Ne Nyankopɔn paanoo a efi nneɛma kronkron mu anaa ade kronkron paa+ mu no, obetumi adi bi.+ 23 Nanso dɛm no nti ɔrentumi mma ntwamutam+ anaa afɔremuka+ no ho. Ɛnsɛ sɛ ogu me tenabea kronkron no ho fĩ,+ efisɛ me Yehowa na merema wɔn ho atew.’”+ 24 Enti Mose de asɛm yi too Aaron ne ne mma ne Israelfo nyinaa anim.\n^ Nt., “ɔkra a wawu.”\n^ Anaa “aduan,” kyerɛ sɛ, afɔrebɔde no.\n^ Nt., “wɔbɛhyɛ ne nsa ma.”\n^ Anaa “ɔkra a wawu.” Hebri asɛmfua ne′phesh a ɛwɔ ha no ne Hebri asɛmfua a ɛkyerɛ “owu” no na ɛnam.\n^ Nt., “anaa obi a ne hwene atwa.”\n^ Ebetumi nso akyerɛ, ”obi a yare ama wafɔn ayɛ ketekete.”


KENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Finnish French Georgian German Greek Gujarati Hebrew Hiligaynon Hindi Hungarian Iloko Indonesian Italian Japanese Kannada Kinyarwanda Kirghiz Kirundi Korean Latvian Lingala Lithuanian Macedonian Malagasy Malayalam Maltese Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nNisuo—Ɛboa Wo Sɛn?\nYƐWO akwadaa biara to hɔ a, osu. Onimdefo bi kyerɛkyerɛ mu sɛ esu yɛ biribi a nkwadaa de kyerɛ sɛ wohia biribi. Enti sɛ yesu a, ɛkyerɛ sɛ ade ahia yɛn. Ɛnneɛ adɛn nti na sɛ yenyin a yesu, bere a yebetumi akasa?\nNneɛma pii nti na yɛte nisuo. Ebi ne awerɛhow, ahometew, yareɛ anaa adwennwene. Saa nso na anigyeɛ, ahotɔ, ne nkonimdi nso betumi ama yɛasere asu. Sɛ obi su na wugyina nkyɛn a, ebetumi asan wo. María kae sɛ: “Sɛ mihu sɛ obi resu a, sɛ dɛn na ɛyɛɛ no oo, sɛ dɛn na ɛyɛɛ no oo, wubehu ara na me nso meresu.” Ɛtɔ da nso a, sini bi a worehwɛ anaa nhoma bi a worekan betumi ama woasu.\nSɛ dɛn na ɛma yesu oo, sɛ dɛn na ɛma yesu oo, esu yɛ biribi a yɛnam so kyerɛ nea ɛwɔ yɛn komam. Nhoma bi kyerɛkyerɛ mu sɛ, “Sɛ yɛte nisuo ketewaa bi koraa a, ɛma obiara hu nea ɛwɔ yɛn komam.” (Adult Crying) Nisuo ma obiara ho yera no. Fa no sɛ obi resu awerɛhow su. Sɛ wuhu a, yɛn mu dodow no ara ntumi nyi yɛn ani efisɛ ɛma yehu sɛ obi rehu amane. Sɛ ɛba saa a, yemia yɛn ani kyekye ne werɛ na yɛboa no.\nAnimdefo bi gye di sɛ esu boa yɛn ma ahometew ne yaw fi yɛn mu, na sɛ obi taa de nisuo hyɛ ne mu a, ebetumi ama no ayare. Ebinom nso kyerɛ sɛ, sɛnea esu ma yɛn ho tɔ yɛn wɔ nipadua ne adwene mu no, nyansahufo nhwehwɛɛ mu. Nanso nhwehwɛmu kyerɛ sɛ wuyi mmea 100 a, emu 85 kyerɛ sɛ, sɛ wosu a, wɔn ho tɔ wɔn; mmarima 100 biara nso, emu 73 na wogye toom saa. Noemí ka n’asɛm sɛ: “Ɛtɔ da bi a, me ara mitumi hu sɛ, ɛsɛ sɛ misu. Sɛ misu wie a, migu ahome na mihu sɛ me ho abae me.”\nNhwehwɛmu kyerɛ sɛ wuyi mmea 100 a, emu 85 kyerɛ sɛ, sɛ wosu a, wɔn ho tɔ wɔn; mmarima 100 biara nso, emu 73 na wogye toom saa\nNanso ɛnyɛ su nko ara na ɛma yɛn ho bae yɛn. Sɛ wusu na obi yɛ ho biribi a, ɛboa paa, ɛnkanka ne sɛ wakyekye wo werɛ; wuhu sɛ wo ho atɔ wo. Na sɛ wusu na obiara amfii wo a, w’ani tumi wu na wote nka sɛ obiara mfa w’asɛm nyɛ asɛm.\nYɛreka yi, nneɛma pii wɔ esu ho a yennim. Nanso yenim sɛ esu yɛ biribi a Onyankopɔn de ama yɛn a ɛma nkurɔfo hu nea ɛwɔ yɛn komam.\nSɛ nkwadaa a yɛawo wɔn foforo su a, nisuo mma. Nsuo bi wɔ wɔn ani so dada a ɛbɔ wɔn ani ho ban, nanso ɛyɛ kakra na nisuo kwan no buebue a, afei deɛ wɔnya nisuo.\nNisuo ahorow mmiɛnsa\nNea Edi Kan. Ɛyɛ nisuo a ɛwɔ yɛn ani so a ɛboa ma ani no tumi twa ne ho. Afei nso ɛma yehu ade yiye. Sɛ yɛbɔ yɛn ani a, nsuo no fa ani no nyinaa so.\nNea Ɛtɔ so Mmienu. Ɛyɛ nsuo a ɛba yɛn ani so bere a biribi akɔ yɛn ani anaa ade atɔ so. Sɛ yɛsre anaa yɛhram a, saa nisuo yi na ɛba yɛn ani so.\nNea Ɛtɔ so Mmiɛnsa. Eyi yɛ nisuo a nnipa nko ara na ɛte. Yɛte saa nisuo yi bere a yɛn werɛ ahow. Protein a ɛwom no dɔɔso sen nisuo a ɛba yɛn ani so bere a biribi akɔ yɛn ani anaa ade atɔ so no.


Nnwom 69 NA-TWI - Osufrɛ - Gye me nkwa, O Onyankopɔn! - Bible Gateway\nNnwom 68Nnwom 70\nNnwom 69 Nkwa Asem (NA-TWI)\n69 Gye me nkwa, O Onyankopɔn! Nsu no deda me kɔn mu. 2 Meremem wɔ atɛkyɛ mu, na asase a ɛso wo nni baabi. Madu subunu mu na asorɔkye no pɛ sɛ ɛfa me. 3 Mafrɛ mabrɛ. Me menem ayow. M’ani yɛ me yaw efisɛ, magyen no ara repɛ wo mmoa. 4 Wɔn a wɔtan me kwa no dɔɔso sen me tiri so nhwi. M’atamfo twa atoro to me so; wɔyɛ den na wɔrepɛ akum me. Wɔma medan nneɛma a manwia mema.


Yosia Nyaa Nnamfo Pa | Momfa Nkyerɛkyerɛ Mo Mma\nSɛ wohwɛ a, ɛyɛ den sɛ yɛbɛyɛ nneɛma pa?— Nnipa dodow no ara ka sɛ ɛyɛ den. Bible ka sɛ, na ɛyɛ den paa ma abarimaa bi a wɔfrɛ no Yosia sɛ ɔbɛyɛ nneɛma pa. Nanso, onyaa nnamfo pa ma wɔboaa no. Ma yensua Yosia ne ne nnamfo ho nsɛm pii.\nNá Yosia papa ne Yuda hene bi a ne din de Amon. Ná Amon yɛ onipa bɔne paa. Ná ɔsom abosom. Bere a Yosia papa wui no, Yosia bɛyɛɛ Yuda hene. Saa bere no, na wadi mfe awotwe pɛ! Sɛ wohwɛ a, na ɔyɛ onipa bɔne te sɛ ne papa anaa?— Ná ɔyɛ onipa pa!\nSefania ka kyerɛɛ nkurɔfo no sɛ wonnyae abosonsom\nBere a na Yosia yɛ abofra kumaa mpo no, na ɔpɛ sɛ otie Yehowa asɛm. Enti nnipa a wɔdɔ Yehowa nko ara na ɔfaa wɔn nnamfo. Yosia nnamfo no boaa no ma ɔyɛɛ nneɛma pa. Ná Yosia nnamfo no bi ne henanom?\nNá n’adamfo biako ne Sefania. Ná Sefania yɛ odiyifo. Ɔka kyerɛɛ Yudafo no sɛ sɛ wɔannyae abosonsom a, nneɛma bɔne bɛba wɔn so. Yosia tiee Sefania asɛm enti wansom abosom, na mmom ɔsom Yehowa.\nYosia adamfo foforo ne Yeremia. Ná Yeremia ne Yosia mfe reyɛ ayɛ pɛ. Wɔn nyinaa nyinii wɔ faako. Ná wɔyɛ nnamfo paa. Enti bere a Yosia wui no, Yeremia kyerɛw dwom soronko bi de kyerɛe sɛ ɛyɛ ne yaw paa sɛ Yosia awu. Yeremia ne Yosia boaa wɔn ho wɔn ho ma wɔyɛɛ nneɛma pa, na wotiee Yehowa asɛm.\nYosia ne Yeremia boaa wɔn ho wɔn ho ma wɔyɛɛ nneɛma pa\nDɛn na wubetumi asua afi Yosia ho asɛm no mu?— Bere mpo a na Yosia yɛ abofra kumaa no, na ɔpɛ sɛ ɔyɛ nneɛma pa. Ná onim sɛ nnipa a wɔdɔ Yehowa na ɛsɛ sɛ ɔfa wɔn nnamfo. Wo nso, wɔn a wɔdɔ Yehowa na wobetumi aboa wo ma woayɛ nneɛma pa na ɛsɛ sɛ wofa wɔn nnamfo!\n2 Beresosɛm 33:21-25; 34:1, 2; 35:25\nNá Yosia papa din de dɛn? So ne papa yɛɛ nneɛma pa?\nBere mpo a na Yosia yɛ abofra kumaa no, dɛn na na ɔpɛ sɛ ɔyɛ?\nNá Yosia nnamfo no mu baanu din de dɛn?\nDɛn na wubetumi asua afi Yosia ho asɛm no mu?


Начало 7 CARST - 1 Mose 7 ASCB\n1Afei, Awurade ka kyerɛɛ Noa sɛ, “Wo ne wo fiefoɔ nyinaa nkɔ Adaka no mu, ɛfiri sɛ, asase so nnipa nyinaa no, wo na mahunu sɛ woyɛ ɔteneneeni. 2Fa mmoa a wɔn ho te biara, anini nson ne abereɛ nson ka wo ho. Na fa mmoa biara a wɔn ho nte nso mmienu, onini ne ɔbereɛ. 3Na fa nnomaa biara anini nson ne abereɛ, sɛdeɛ ɛbɛyɛ a, nsuyire no akyiri no, wɔn ase bɛfɛe. 4Nnanson sɛ ɛnnɛ pɛpɛɛpɛ, mɛma osuo atɔ asase so awia ne anadwo adaduanan. Mɛpepa abɔdeɛ biara a nkwa wɔ mu a mabɔ afiri asase so.”\n6Ɛberɛ a nsuyire baa asase so no, na Noa adi mfeɛ aha nsia. 7Noa ne ne mmammarima ne ne yere ne ne nsenom mmaa kɔhyɛɛ adaka no mu sɛdeɛ ɛbɛyɛ a, nsuyire no renka wɔn. 8Mmoa a wɔn ho te ne wɔn a wɔn ho nte, nnomaa ne mmoa a wɔwea fam, 9mmienu mmienu a wɔyɛ anini ne abereɛ kɔkaa Noa ho wɔ adaka no mu, sɛdeɛ Onyankopɔn ka kyerɛɛ Noa sɛ ɔnyɛ no. 10Na nnanson no akyiri no, nsuyire no hyɛɛ aseɛ.\n11Noa dii mfeɛ ahansia no mu no, bosome a ɛtɔ so mmienu no ɛda a ɛtɔ so dunson no, nsutire a ɛwɔ asase mu no nyinaa bobɔeɛ, na ɛsoro mpomma nso buebueeɛ. 12Osuo tɔɔ asase so awia ne anadwo adaduanan.\n13Saa ɛda no ara, Noa ne ne mmammarima Sem, Ham ne Yafet ne ne yere ne ne mmammarima baasa no yerenom kɔhyɛɛ adaka no mu. 14Na wiram mmoa ahodoɔ ne nyɛmmoa ahodoɔ ne aboa biara a ɔnam asase so ne anomaa biara ne abɔdeɛ biara a ɛwɔ ntaban ka wɔn ho wɔ Adaka no mu. 15Abɔdeɛ biara a nkwa wɔ wɔn mu mmienu mmienu baa Noa nkyɛn bɛwuraa Adaka no mu. 16Mmoa a wɔwuraa mu no nyinaa, na wɔyɛ anini ne abereɛ, sɛdeɛ Onyankopɔn ka kyerɛɛ Noa no. Afei, Awurade kaa Noa hyɛɛ adaka no mu, too no mu.\n17Nsuyire no toaa so adaduanan asase so. Ɛmaa Adaka no so ma ɛtɛɛ nsuo no ani. 18Nsuo no kɔɔ so yirii tɛnn wɔ asase so, ma Adaka no tɛɛ nsuo no ani. 19Nsuo no yirii tɛntɛntɛn wɔ asase so ara kɔsii sɛ, ɛkataa mmepɔ atentene akɛseɛ a ɛwɔ asase so nyinaa so. 20Nsuo no yirii ara kɔsii sɛ ɛkataa mmepɔ no so boroo so anammɔn aduonu. 21Abɔdeɛ biara a nkwa wɔ mu a ɛnam asase so te sɛ nnomaa, wiram mmoa a wɔwea asase so ne adasamma ase hyeeɛ. 22Biribiara a ɛte asase kesee so nso ase hyeeɛ. 23Wɔpepaa biribiara a nkwa wɔ mu a ɛte asase so no. Nnipa ne mmoa ne abɔdeɛ a wɔnam asase so ne ewiem nnomaa nyinaa nso, wɔpepaa wɔn firii asase so. Ɛkaa Noa ne wɔn a na wɔka ne ho wɔ adaka no mu nko ara.\n24Nsuyire no toaa so asase so nnafua ɔha aduonum.\nASCB : 1 Mose 7


Забур 7 CARS - Nnwom 7 AKCB\nDawid adesrɛ dwom a Benyaminni Kus nsɛm nti ɔto maa Awurade.\n1Awurade me Nyankopɔn,\nmiguan toa wo;\nGye me fi wɔn a wɔtaa me nyinaa nsam,\n2anyɛ saa a wɔbɛtetew me mu sɛ gyata\nna wɔatetew me mu asinasin a\nobiara rentumi nnye me.\n3Awurade me Nyankopɔn, sɛ mayɛ eyi\nna sɛ afɔdi aba me so a,\n4sɛ mayɛ bɔne atia nea ɔne me te yiye,\nanaasɛ mabɔ me tamfo korɔn kwa a,\n5ɛno de ma mʼatamfo ntaa me na wɔmmɛto me;\nma wontiatia me so wɔ fam,\nna wɔmma me funu nna mfutuma mu.\n6Sɔre wɔ wʼabufuw mu, Awurade!\nSɔre tia mʼatamfo abufuw.\nNyan, me Nyankopɔn; hyɛ atɛntrenee mmara.\n7Ma nnipadɔm mmetwa wo ho nhyia.\nFi ɔsoro hɔ di wɔn so;\n8ma Awurade mmu nnipa no atɛn.\nBu me atɛn, Awurade sɛnea me trenee te,\nsɛnea me nokwaredi te, Ao, Ɔsorosoroni.\nwo a wohwehwɛ adwene ne koma mu,\nfa amumɔyɛfo basabasayɛ bra awiei\nna ma atreneefo nnya bammɔ.\n10Me nkatabo ne Ɔsorosoro Nyankopɔn\nnea ogye koma mu treneeni no.\n11Onyankopɔn yɛ otemmufo treneeni,\nOnyame a ɔda nʼabufuwhyew adi da biara.\n12Sɛ wansesa nʼadwene a,\nɔbɛsew nʼafoa ano;\nobekuntun ne tadua na ɔde bɛmma ahyɛ mu.\n13Wasiesie nʼakode a ɛyɛ hu;\nayɛ ne bɛmma a ɛredɛw no krado.\n14Nea onyinsɛn amumɔyɛ\nna basabasayɛ ahyɛ no ma no, ɔwo nnaadaa.\n15Nea otu tokuru, na oyi mu dɔte no\nhwe tokuru a watu no mu.\n16Ɔhaw a ɔde ba no dan bɔ nʼankasa so;\nne basabasayɛ bɔ nʼankasa ti so.\n17Mede aseda bɛma Awurade,\nne trenee nti,\nna mato ayeyi dwom ayi Awurade, Ɔsorosoroni no din ayɛ.\nAKCB : Nnwom 7


Nnwom 46 | Intanɛt So Bible| Wiase Foforɔ Nkyerɛaseɛ\n“Onyankopɔn ne yɛn guankɔbea”\nOnyankopɔn anwonwadwuma (8)\nOnyankopɔn ma akodi gyae wɔ asaase nyinaa so (9)\nWɔde ma dwom kyerɛfo. Kora mma dwom.+ Wɔto wɔ Alamot* kwan so. 46 Onyankopɔn ne yɛn guankɔbea ne yɛn ahoɔden,+Ahohia mu boafo a ɔwɔ hɔ daa.+ 2 Ɛno nti sɛ asaase wosow,Na mmepɔw tutu kogu ɛpo ase,+ 3 Sɛ emu nsu bu fa so, na etwa ahuru,+Na mmepɔw wosow biribiri mpo a, yɛrensuro. (Sela) 4 Asubɔnten bi wɔ hɔ a ne nsuwansuwa ma Onyankopɔn kurow di ahurusi,+Ɛma Ɔsorosoroni no ntamadan kronkron kɛse no di ahurusi. 5 Onyankopɔn wɔ kurow no mu;+ wɔrentumi nsɛe no. Sɛ edu ahemanakye a, Onyankopɔn bɛba abɛboa no.+ 6 Amanaman no yɛɛ gyegyeegye, wotuu ahenni gui;Ɔmaa ne nne so, na asaase nanee.+ 7 Asafo Yehowa ka yɛn ho;+Yakob Nyankopɔn yɛ yɛn guankɔbea.* (Sela) 8 Mommra mmɛhwɛ Yehowa nnwuma,Sɛnea wayɛ anwonwadwuma pii wɔ asaase so. 9 Ɔma akodi gyae wɔ asaase nyinaa so.+ Obubu agyan mu, na otwitwa peaw mu asinasin;Ɔde gya hyew asraafo nteaseɛnam.* 10 “Munnye ntom, na munhu sɛ mene Onyankopɔn. Wɔbɛma me so wɔ amanaman mu;+Wɔbɛma me so, asaase so.”+ 11 Asafo Yehowa ka yɛn ho;+Yakob Nyankopɔn yɛ yɛn guankɔbea.+ (Sela)\n^ Anaa “yɛn abantenten.”\n^ Ebetumi nso akyerɛ, “akyɛm.”


Yohane 16 | Intanɛt So Bible| Wiase Foforɔ Nkyerɛaseɛ\n16 “Maka eyinom akyerɛ mo na biribi anto mo hintidua.+ 2 Nkurɔfo betu mo afi hyiadan mu.+ Nokwasɛm ni, dɔn no reba a obiara a obekum mo no besusuw sɛ ɔde resom Onyankopɔn.+ 3 Nanso wɔbɛyɛ eyinom efisɛ wonnim Agya no anaa me.+ 4 Na maka eyinom akyerɛ mo na sɛ dɔn no du a, moakae sɛ meka kyerɛɛ mo.+ “Na mfiase no manka eyinom ankyerɛ mo, efisɛ na mewɔ mo nkyɛn. 5 Na afei merekɔ nea ɔsomaa me no nkyɛn,+ nanso mo mu biako mpo mmisaa me sɛ, ‘Ɛhe na worekɔ?’ 6 Na esiane sɛ maka eyinom akyerɛ mo nti, awerɛhow+ ahyɛ mo koma mã. 7 Nanso mereka nokware akyerɛ mo sɛ, eye ma mo sɛ merekɔ. Na sɛ mankɔ a, ɔboafo+ no remma mo nkyɛn da; na sɛ mekɔ a, mɛsoma no aba mo nkyɛn. 8 Na sɛ ɔba a, ɔbɛma wiase no adanse a edi mũ afa bɔne ne trenee ne atemmu ho:+ 9 nea edi kan no, ɛfa bɔne ho,+ efisɛ wonni me mu gyidi;+ 10 afei ɛfa trenee ho,+ efisɛ merekɔ Agya no nkyɛn na morenhu me bio; 11 afei ɛfa atemmu ho,+ efisɛ wɔabu wiase sodifo no atɛn.+ 12 “Mewɔ nsɛm pii ka kyerɛ mo, nanso morentumi nsoa seesei.+ 13 Nanso sɛ ɔno, nokware no honhom no,+ ba a, ɔbɛkyerɛ mo kwan akɔ nokware no nyinaa mu, efisɛ ɔremmɔ ne tirim nkasa na mmom nsɛm a ɔte no na ɔbɛka, na ɔbɛpae mu aka nea ɛreba akyerɛ mo.+ 14 Ɔno na ɔbɛhyɛ me anuonyam,+ efisɛ obegye nea ɛyɛ me dea no bi na wapae mu aka akyerɛ mo.+ 15 Nneɛma a Agya no wɔ nyinaa yɛ me dea.+ Ɛno nti na mekae sɛ obegye nea ɛyɛ me dea no bi na wapae mu aka akyerɛ mo no. 16 Aka kakraa bi na munhu me bio,+ na aka kakraa bi nso mubehu me.” 17 Ɛnna n’asuafo no mu bi bisaa wɔn ho wɔn ho sɛ: “Asɛm a ɔreka kyerɛ yɛn yi kyerɛ dɛn, ‘Aka kakraa bi na munhu me bio, nanso aka kakraa bi mobɛsan ahu me,’ ɛne sɛ, ‘efisɛ merekɔ Agya no nkyɛn’?” 18 Na wɔkae sɛ: “‘Aka kakraa bi’ a ɔreka no kyerɛ dɛn? Yennim nea ɔreka ho asɛm.” 19 Ná Yesu nim+ sɛ wɔpɛ sɛ wobisa no, enti ɔka kyerɛɛ wɔn sɛ: “Asɛm a mekae sɛ, aka kakraa bi na munhu me bio, nanso aka kakraa bi mobɛsan ahu me nti na morebisabisa mo ho nsɛm yi? 20 Nokware, nokware, mise mo sɛ, mubesu abɔ bena, nanso wiase bedi ahurusi; mubedi awerɛhow,+ nanso mo awerɛhow no bɛdan anigye.+ 21 Ɔbea, sɛ n’awo du a, odi awerɛhow, efisɛ ne dɔn adu;+ nanso sɛ onya wo akokoaa no a, ɔnkae ahohia no bio esiane anigye a wanya sɛ wawo onipa aba wiase nti. 22 Mo nso, seesei moredi awerɛhow; nanso mehu mo bio ama mo koma adi ahurusi,+ na obiara ntumi nnye mo anigye no mfi mo nsam. 23 Na saa da+ no moremmisa me asɛm biara. Nokware, nokware, mise mo sɛ, biribiara+ a mubebisa Agya no ɔde bɛma mo wɔ me din mu.+ 24 Ebesi sesɛɛ mummisaa ade biako mpo wɔ me din mu. Mummisa na mo nsa bɛka, na mo anigye ayɛ mã.+ 25 “Menam ntotoho+ so na aka nsɛm yi akyerɛ mo. Ɛdɔn no reba a merenkasa nkyerɛ mo ntotoho so bio, na mmom mɛka Agya no ho asɛm akyerɛ mo pefee. 26 Saa da no mubebisa wɔ me din mu, nanso ɛnyɛ nea mereka ne sɛ mɛsrɛ Agya no ama mo. 27 Na Agya no ankasa pɛ mo asɛm, efisɛ mopɛ m’asɛm+ na moagye adi sɛ mebae sɛ Agya no nanmusini.+ 28 Mifi Agya no nkyɛn na mebaa wiase. Bio nso merefi wiase akɔ Agya no nkyɛn.”+ 29 N’asuafo no kae sɛ: “Hwɛ! Afei worekasa pefee, ɛnyɛ ntotoho so. 30 Afei yɛahu sɛ wunim biribiara+ na enhia wo sɛ obi bisa wo.+ Eyi nti yegye di sɛ wufi Onyankopɔn nkyɛn na wobae.”+ 31 Yesu buaa wɔn sɛ: “Mugye di seesei? 32 Hwɛ, dɔn no reba, na nokwasɛm ni, adu sɛ mobɛhwete ama obiara akɔ ne fie+ na moagyaw me nkutoo; nanso ɛnkaa me nkutoo, efisɛ Agya no ka me ho.+ 33 Maka eyinom akyerɛ mo na monam me so anya asomdwoe.+ Mo ho rehiahia mo wiase de, nanso momma mo bo ntɔ mo yam! Madi wiase so nkonim.”+


Nsɛm A Afofor Tum Tse Ase | Akenkan & Nkyerɛkyerɛ\nNsɛm A Afofor Tum Tse Ase\n1 Corinthfo 14:9\nDZA ƆSƐ DƐ EYƐ: Boa w’etsiefo no ma wɔntse w’asɛm no ase.\nSũa w’asɛm no yie paa. Tse w’asɛntsir no ase yie paa mbrɛ ɔbɛyɛ a ibotum dze wankasa wo nsɛm akyerɛkyerɛ mu ma no mu aada hɔ.\nFa nsɛntɔw ntsiantsia na nsɛmfua a ne ntseasee nnyɛ dzen dzi dwuma. Ɔnnyɛ mfom dɛ edze nsɛntɔw atsentsen bedzi dwuma dze, naaso fa nsɛmfua nye nsɛntɔw ntsiantsia kyerɛkyerɛ nsɛntsitsir no mu.\nYi nsɛm afofor a no ho nnhia na obotum ama w’etsiefo no adwen etu afora anaa ɔbɛma nsɛm no ayɛ pii wɔ hɔn adwen mu no fi wo kasa no mu. Dɛ nkyɛ ebɛkã nsɛm akɛseakɛse ma wo nsɛm ayɛ woworann no, kã nsɛm a n’ase tse nnyɛ dzen mbom.\nKyerɛkyerɛ nsɛm bi a wonnyim no mu. Sɛ ɔbɛyɛ yie a, mma mmfa nsɛm bi a w’etsiefo no nnyim n’asekyerɛ nndzi dwuma. Sɛ no ho hia dɛ edze asɛm bi a wonnyim n’asekyerɛ, Bible mu nyimpa bi a wonnyim no, kwan a nna wɔfa do susu adze wɔ tsetseber mu anaa tsetse amambra bi a wonnyim dzi dwuma wɔ wo kasa no mu a, kyerɛkyerɛ mu.\nAkenkan Na Nkyerɛkyerɛ—Nsɛm A Afofor Tum Tse Ase


Gyinae a Misii Bere a Misua—Sɛ Mɛboa Cambodiafo | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nBere a meyɛ abarimaa\nAfe 1985 mu no, mmofra bi fi Cambodia baa me sukuu mu wɔ Columbus, Ohio, U.S.A. Saa bere no na madi mfe du pɛ. Ná mmofra no biako te Borɔfo mmiako mmiako bi. Ɔdrɔdrɔɔ nneɛma bi ma mihuu awurukasɛm a ɛrekɔ so wɔ ɔman no mu—wɔn a wɔrekunkum wɔn, wɔn a wɔrepirapira wɔn, ne wɔn a wɔreguan. Sɛ meda hɔ anadwo na mmofra no asɛm besi me tirim a, na meretew nisu. Na mepɛ sɛ meka kyerɛ wɔn sɛ Paradise bi reba na saa bere no wobenyan awufo, nanso na wɔnte me kasa. Saa bere no na meyɛ abarimaa koraa nanso mebɔɔ me tirim pɔw sɛ mesua Cambodia kasa sɛnea ɛbɛyɛ a metumi aka Yehowa ho asɛm akyerɛ me sukuufo. Ná minnim sɛ eyi nyinaa rebɔ kwan bi ama me daakye.\nNá Cambodia kasa yɛ den; mede bɔ so a na awae. Eduu baabi no, na ɛyɛ me sɛ minnyae mpɛ me baabi ntena. Nanso ade a Yehowa bɛyɛ, m’awofo hyɛɛ me nkuran ma meyeree me ho. Akyiri yi me tikyafo ne me mfɛfo sukuufo guan me ho sɛ minsua biribi a ɛbɛma manya adwuma kɛse bi ayɛ daakye. Nanso na nea esi m’ani so ne akwampae adwuma, enti misuaa biribi wɔ sukuu a ɛbɛma manya adwuma bi atwitwa me ho ayɛ akwampae adwuma no. Sɛ mepɔn sukuu a, na me ne akwampaefo kɔ asɛnka. Afei nso meboaa wɔn a na wɔpɛ sɛ wosua Borɔfo kasa. Ná eyi nyinaa rebɛboa me daakye.\nBere a midii mfe 16 no, metee sɛ wɔatew kuw bi a wɔde Cambodia kasa yɛ adesua wɔ Long Beach, California, U.S.A. Enti mekɔɔ hɔ, na misuaa sɛnea yɛkenkan Cambodia kasa. Miwiee sukuu pɛ na mifii akwampae adwuma ase, na mekɔɔ so kaa asɛm no kyerɛ Cambodiafo a wɔtete yɛn mpɔtam hɔ. Bere a midii mfe 18 no, na mepɛ sɛ mitu kɔ Cambodia. Saa bere no nyinaa na ɛhɔ nnwoe, nanso na minim sɛ nnipa bɛyɛ ɔpepem du wɔ Cambodia a wɔntee Ahenni ho asɛmpa no ho hwee. Saa bere no na adawurubɔfo 13 pɛ na ɛwɔ ɔman no mu. Bere a midii mfe 19 no, mekɔɔ Cambodia kɔhwɛɛ hɔ. Mfe abien akyi no, mitu kɔtenaa hɔ. Minyaa adwuma bi twitwaa me ho yɛɛ asɛnka adwuma no. Ná mekyerɛ Borɔfo kasa ase, na ɛtɔ da a na meboa nkurɔfo ma wosua Borɔfo. Edidi mu ara na mihyiaa onuawa bi a ɔne me kura botae koro waree no. Yɛabom ayɛ asɛnka adwuma no, na yɛaboa Cambodiafo pii ma wɔahyira wɔn nkwa so ama Onyankopɔn.\nMetumi aka paa sɛ Yehowa ayɛ me ‘koma so ade’ ama me. (Dw. 37:4) Adwuma biara nni hɔ a ɛma akomatɔyam sɛ asɛnka adwuma no. Bɛyɛ mfe 16 ni a mebɛtenaa Cambodia. Seesei adawurubɔfo 13 no abu abɔ ho mpɛn pii ma yɛanya asafo mmiako mmiako 12 ne akuw 4 wɔ ɔman no mu.—Jason Blackwell anom asɛm.


Obi De Nna Ho Asɛm Reteetee Me | Mmabun\nKENKAN WƆ Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish Fon French French Sign Language Ga Georgian German Greek Gun Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kabuverdianu Kachin Kazakh Kikamba Kikongo Kinyarwanda Kirundi Korean Latvian Lingala Lithuanian Luganda Macedonian Malagasy Malay Malayalam Maltese Mam Moore Myanmar Ndau Norwegian Oromo Ossetian Papiamento (Aruba) Papiamento (Curaçao) Polish Polish Sign Language Portuguese Portuguese (Portugal) Punjabi Quiche Quichua (Chimborazo) Quichua (Imbabura) Romanian Russian Russian Sign Language Samoan Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Spanish Sign Language Swahili Swedish Tagalog Tamil Tatar Telugu Thai Tiv Tojolabal Tsonga Tswana Turkish Turkmen Twi Ukrainian Umbundu Urhobo Valencian Vietnamese Xhosa Yoruba Zulu\nAudio Baabi a wubetumi atwe nneɛma abɔ atie Sɛ Obi De Nna Ho Asɛm Reteetee Me Ɛ?\nEbia wobɛka sɛ: “Sɛ me ne no da a, sɛ ɛnyɛ hwee? Ade yi, sɛ́ obiara yɛ bi?”\nNokwasɛm: Ɛnyɛ obiara na ɔde ne ho hyɛ ɔbarima ne ɔbea nna mu.\nƐwom, ebia woakenkan nhwehwɛmu a nkurɔfo ayɛ ahu sɛ wɔn a wɔde wɔn ho hyɛ ɔbarima ne ɔbea nna mu no dɔɔso. Yɛmfa Amerika nyɛ nhwɛso. Nhwehwɛmu kyerɛ sɛ, ɛntɔ sɛ ɛhɔ mmofra nwie ntoaso sukuu no, sɛ wuyi wɔn mu mmiɛnsa biara gyina hɔ a, mmienu ne obi ada pɛn. Nanso, nea saa asɛm no san kyerɛ ne sɛ, mmofra mmiɛnsa no mu baako ne obiara nnae da. Wɔn a wɔne obiara nnae da no, sɛ woka wɔn bom a, wɔdɔɔso pa ara.\nWɔn a wɔde wɔn ho ahyɛ ɔbarima ne ɔbea nna mu nso ɛ? Nhwehwɛmufo kyerɛ sɛ mmabun a wɔte saa no mu pii hyia ɔhaw a edidi so yi mu bi:\nAhoyeraw. Mmabun a wɔnwaree nanso wɔne obi ada no pii ka sɛ wɔanu wɔn ho sɛ wɔyɛɛ saa.\nSɛ wonwaree na wo ne obi da a, ɛte sɛ nea wode mfoni fɛfɛ bi ato fam retiatia so\nWonnye wɔn ho nni. Sɛ wɔda wie a, wɔn mu biara adwenem yɛ no nãã bisa ne ho sɛ, ‘Gyama ɛnyɛ me nko ara na ɔne me ada?’\nAbasamtu. Nea mmabaa pii pɛ ne obi a ɔbɛhwɛ wɔn yiye, ɛnyɛ obi a ɔde wɔn bɛyɛ nea ɔpɛ, na owie a wayi wɔn baako ahyɛ wɔ nsa. Mmerante dodow no ara nso, sɛ wɔne ababaa bi da wie a, wɔn ani nnye ne ho bio.\nNea yɛreka akosi: Wosom bo pa ara, enti nsɛe wo ho. Onyankopɔn mmara ka sɛ ɔbarima ne ɔbea a wɔaware nkutoo na ɛsɛ sɛ wɔda. Sɛ wutie saa asɛm no a, ɛbɛkyerɛ sɛ wudi wo ho ni. Daakye sɛ woware a, wubetumi ne wo hokafo ada. Saa bere no de, dadwen biara mmɛda wo so, worenka sɛ mihui a anka, na worensuro akyiri asɛm biara. Mmom, w’ani begye pa ara.—Mmebusɛm 7:22, 23; 1 Korintofo 7:3.\nƆba Hohwini no Asan Aba


Забур 44 CARS - Nnwom 44 ASCB\n1Ao Onyankopɔn, yɛde yɛn aso ate;\nyɛn agyanom aka akyerɛ yɛn;\ndeɛ woyɛeɛ wɔ wɔn berɛ so,\nwɔ tete mmerɛ no mu.\n2Wode wo nsa pamoo amanaman no\nna wobɔɔ yɛn agyanom atenaseɛ;\nwodwerɛɛ nnipa no\nna womaa yɛn agyanom dii yie.\n3Ɛnyɛ wɔn akofena na wɔde nyaa asase no,\nna ɛnyɛ wɔn nsa na ɛmaa wɔn nkonimdie;\nɛyɛ wo nsa nifa, wo basa,\nne wʼanim hann, ɛfiri sɛ na wodɔ wɔn.\n4Woyɛ me Ɔhene ne me Onyankopɔn,\ndeɛ ɔhyɛ nkonimdie ma Yakob.\n5Ɛnam wo so na yɛpamoo yɛn Atamfoɔ;\nwo din mu na yɛtiatia wɔn a wɔkyiri yɛn soɔ.\n6Meremfa me ho nto mʼagyan so\nmʼakofena remfa nkonimdie mmrɛ me;\n7na wo na woma yɛdi yɛn atamfoɔ so.\nWogu wɔn a wɔtane yɛn anim ase.\n8Onyankopɔn mu na yɛhoahoa yɛn ho da mu nyinaa\nna yɛbɛkamfo wo din no daa daa.\n9Nanso seesei woapo yɛn abrɛ yɛn ase;\nwone yɛn asraafoɔ nnkɔ ɔsa bio.\n10Woma yɛdwane firii ɛdɔm anim\nma yɛn atamfoɔ fom yɛn agyapadeɛ.\n11Woyii yɛn maa sɛ wɔnkum yɛn sɛ nnwan\nna woahwete yɛn wɔ amanaman no mu.\n12Wotɔn wo nkurɔfoɔ fofoofo,\nna woannya mfasoɔ biara amfiri mu.\n13Woayɛ yɛn ahohoradeɛ ama yɛn afipamfoɔ,\nanimtiabudeɛ ne aseredeɛ ama wɔn a atwa yɛn ho ahyia.\n14Woayɛ yɛn akasabɛbuo wɔ aman no mu\nna nnipa no woso wɔn ti de gu yɛn so.\n15Mʼanimguaseɛ di mʼanim daa,\nna aniwuo akata mʼanim\n16ɛsiane wɔn a wɔbɔ me ahohora na wɔkasa tia me de yi me ahi,\nɛsiane ɔtamfoɔ a nʼani abre sɛ ɔbɛtɔ were no enti.\n17Yeinom nyinaa too yɛn deɛ,\nnanso yɛn werɛ mfirii wo,\nna yɛmmuu wʼapam no nso so.\n18Yɛn akoma ntwe mfirii wo ho;\nna yɛn nan nso mmane mfirii wo kwan so.\n19Nanso wodwerɛɛ yɛn yɛɛ yɛn sakraman tuo\nna wode esum kabii kataa yɛn so.\n20Sɛ na yɛn werɛ afiri yɛn Onyankopɔn din\nanaa sɛ yɛatrɛ yɛn nsam akyerɛ ananafoɔ nyame a\n21anka Onyankopɔn bɛhunu,\nɛfiri sɛ ɔnim akoma mu ahintasɛm.\n22Nanso, wo enti, wɔkum yɛn daa nyinaa;\nwɔbu yɛn sɛ nnwan a wɔrekɔkum wɔn.\n23Nyane, Ao Awurade! Adɛn enti na wada?\nKeka wo ho! Nnya yɛn hɔ afebɔɔ.\n24Adɛn enti na wode wʼanim ahinta\nna wo werɛ firi yɛn ahohia ne nhyɛsoɔ?\n25Wɔabrɛ yɛn ase kɔ dɔteɛ mu\nna yɛn onipadua aka afam dɔteɛ.\n26Sɔre bɛboa yɛn;\nwʼadɔeɛ a ɛnsa da no enti, gye yɛn.\nASCB : Nnwom 44


Yohane 2 | Intanɛt So Bible| Wiase Foforɔ Nkyerɛaseɛ\n2 Da a ɛto so abiɛsa no, wohyiaa ayeforo bi wɔ Kana+ a ɛwɔ Galilea, na na Yesu maame+ wɔ hɔ. 2 Wɔtoo nsa frɛɛ Yesu ne n’asuafo nso baa ayeforohyia no ase. 3 Bere a nsã no sae no, Yesu maame+ ka kyerɛɛ no sɛ: “Wonni nsã.” 4 Na Yesu ka kyerɛɛ no sɛ: “Ɔbea, dɛn na me ne wo wɔ yɛ?+ Me dɔn nnya nnui.”+ 5 Ne maame ka kyerɛɛ asomfo no sɛ: “Nea ɔbɛka akyerɛ mo biara, monyɛ.”+ 6 Saa bere no, na nsuhina asia a wɔde abo ayɛ sisi hɔ sɛnea Yudafo ahodwira+ ho ahyɛde te no, na na emu biara betumi afa susuhina abien anaa abiɛsa. 7 Yesu ka kyerɛɛ wɔn sɛ: “Momfa nsu nhyɛ nhina no mama.” Na wɔde nsu hyɛɛ ne nyinaa ma tɛnn. 8 Na ɔka kyerɛɛ wɔn sɛ: “Afei monsaw bi nkɔma adidiihwɛfo no.” Ɛnna wɔde kɔe. 9 Afei bere a adidiihwɛfo no kaa nsu a adan nsã+ no hwɛe a na onnim baabi a efi na asomfo a wɔsaw nsu no de wonim no, adidiihwɛfo no frɛɛ ayeforokunu no 10 see no sɛ: “Obiara de nsã pa na ebesisi hɔ kan,+ na sɛ nkurɔfo bobow a, afei ɔde nea enye no aba. Wo de, wode nsã pa no asie abesi sesɛɛ.” 11 Yesu yɛɛ eyi wɔ Kana wɔ Galilea sɛ ne nsɛnkyerɛnne no mu nea edi kan, na oyii n’anuonyam+ kyerɛe; na n’asuafo no gyee no dii. 12 Eyi akyi no, ɔne ne maame ne ne nuanom+ ne n’asuafo no siim kɔɔ Kapernaum,+ nanso wɔanni nna bebree wɔ hɔ. 13 Saa bere no na Yudafo twam+ no abɛn, na Yesu kɔɔ Yerusalem.+ 14 Na ohuu wɔn a wɔtɔn anantwi ne nguan ne mmorɔnoma+ ne sikasesafo sɛ wɔtete asɔrefie hɔ. 15 Afei ɔde nhama yɛɛ mpire pam wɔn a wɔde nguan ne anantwi aba hɔ no nyinaa fii asɔrefie hɔ, na ohwiee sikasesafo no sika gui na ɔkaa wɔn apon butubutuwii.+ 16 Na ɔka kyerɛɛ wɔn a wɔtɔn mmorɔnoma no sɛ: “Momfa eyinom mfi ha nkɔ! Monnyɛ m’Agya fie+ aguadi fie!”+ 17 N’asuafo no kaee sɛ wɔakyerɛw sɛ: “Wo fie ho nnamyɛ bɛmene me.”+ 18 Ɛnna Yudafo no bua see no sɛ: “Eyinom a woreyɛ yi, sɛnkyerɛnne+ bɛn na wowɔ de kyerɛ yɛn?” 19 Yesu bua see wɔn sɛ: “Munnwiriw asɔrefie yi ngu,+ na mede nnansa bɛma so asi hɔ.” 20 Ɛnna Yudafo no kae sɛ: “Asɔrefie a wɔde mfe aduanan asia sii no, wode nnansa bɛma so asi hɔ?” 21 Nanso ɔno de, na ɔreka ne nipadua asɔrefie+ ho asɛm. 22 Enti bere a ɔsɔre fii awufo mu no, n’asuafo no kaee+ sɛ na ɔtaa ka saa; na wogyee Kyerɛwnsɛm no ne nsɛm a Yesu kae no dii. 23 Nanso bere a ɔwɔ Yerusalem twam no ne n’afahyɛ ase no,+ nnipa pii a wohuu nsɛnkyerɛnne a ɔyɛe no+ gyee ne din dii.+ 24 Nanso Yesu de, wamfa ne ho anto wɔn so,+ efisɛ na onim wɔn nyinaa, 25 na afei na enhia no sɛ obiara di onipa ho adanse, efisɛ na ɔno ankasa nim nea ɛwɔ onipa mu.+


1. Korinter 16 LB – 1 Korintofoɔ 16 ASCB | Biblica\n1. Korinter 16 LB – 1 Korintofoɔ 16 ASCB\n1 Korintofoɔ 16:1-24\n1Asɛm a ɛfa ɛtoɔ a wɔbɛyi de aboa Onyankopɔn asafo mma a wɔwɔ Yudea ho no nie: Ɛsɛ sɛ moyɛ deɛ meka mekyerɛɛ Galati asafo ahodoɔ sɛ wɔnyɛ no bi. 2Kwasiada biara, sika a moanya no, momfa bi nsie baabi sɛdeɛ meba mo nkyɛn a, ɛremma monyi toɔ. 3Sɛ meba hɔ a, mɛtwerɛ adansedie krataa mede asoma nnipa a mopene so sɛ mensoma wɔn, na wɔabɛgye mo akyɛdeɛ no de akɔ Yerusalem. 4Sɛ ɛho hia sɛ me ne wɔn ba a, me ne wɔn bɛba.\n5Sɛ mefiri Makedonia a na mɛba mo nkyɛn, ɛfiri sɛ, mɛfa hɔ. 6Ebia, mɛdi nna kakra wɔ mo nkyɛn. Ebia, mɛdi awɔberɛ no wɔ mo nkyɛn. Ɛno akyi moaboa me ama makɔ baabiara a mepɛ sɛ mekɔ. 7Mempɛ sɛ medi nna tiaa bi mo nkyɛn. Na mmom, mewɔ anidasoɔ sɛ, sɛ Awurade pɛ a, mɛtena mo nkyɛn akyɛre. 8Nanso, mɛtena Efeso ha yi akɔsi Pentekoste da no. 9Ɛwom sɛ wɔn a wɔasɔre atia me dɔɔso deɛ, nanso akwan pa a mɛtumi mafa so madi dwuma pa wɔ ha.\n10Sɛ Timoteo ba mo nkyɛn wɔ ha a, monsom no hɔhoɔ, ɛfiri sɛ, ɔreyɛ Awurade adwuma sɛdeɛ meyɛ yi ara. 11Obiara mmu no abomfiaa, na mmom, mommoa no na ɔntu ne kwan yi asomdwoeɛ mu na watumi asane abɛka me nsa, ɛfiri sɛ, merehwɛ ɔne anuanom no anim.\n12Ɛfa onua Apolo ho nso, metaa hyɛ no nkuran sɛ ɔne anuanom a aka no ntaa nsra mo, nanso ɔnyɛɛ nʼadwene sɛ ɔbɛba seesei ara. Sɛ ɔnya ɛkwan deɛ a, ɔbɛba.\n13Monnwɛn, momma mo gyidie mu nyɛ den; mo bo nyɛ duru na monnya ahoɔden. 14Momfa ɔdɔ nyɛ mo nnwuma nyinaa.\n15Monim Stefana ne ne fiefoɔ ho asɛm. Wɔyɛ nnipa a wɔdane bɛyɛɛ Akristofoɔ ɛkan wɔ Hela na wɔde wɔn ho ama Onyankopɔn adwumayɛfoɔ. Mesrɛ mo, me nuanom, 16sɛ monni nnipa a wɔte saa ne wɔn a wɔdi saa dwuma no bi na wɔne wɔn som no akyi. 17Mʼani gye Stefana, Fortunato ne Akaiko ba a wɔbaeɛ no ho. Wɔbɛsii mo anan 18na wɔama mʼani agye sɛdeɛ wɔmaa mo ani gyeeɛ no ara pɛ. Ɛsɛ sɛ yɛkae nnipa a wɔte saa no.\n19Asafo a wɔwɔ Asia no kyea mo.\nAkwila ne Priska ne asafo a wɔhyia wɔn fie no nso kyea mo.\n20Anuanom a wɔwɔ ha no kyea mo.\nMomfa ɔdɔ nkyeakyea mo ho mo ho.\n21Me ara me nsa ano atwerɛ nie: Me Paulo, mekyea mo.\nASCB : 1 Korintofoɔ 16


Ɛster 3 AKCB - Matteus 3 LB\nHaman Pam Yudafo Ti So\n1Eyinom akyi no, ɔhene Ahasweros pagyaw Agagni Hamedata babarima Haman dibea, yɛɛ no ɔsoafo panyin wɔ ahemman no mu ma ɔbɛyɛɛ ɔhene abediakyiri. 2Sɛ Haman reba a, ɔhene mpanyimfo no bɔ wɔn mu ase de kyerɛ obu ne nidi a wɔwɔ ma no, efisɛ saa na ɔhene ahyɛ. Nanso Mordekai ammɔ ne mu ase da, na wankyerɛ obu ne nidi nso da.\n3Ahemfi mpanyimfo a wɔwɔ ɔhene pon ano no bisaa Mordekai se, “Adɛn nti na worebu ɔhene mmara so?” 4Wɔkasa kyerɛɛ no mpɛn pii nanso ɔkɔɔ so buu mmara no so. Enti wɔbɔɔ Haman amanneɛ hwɛɛ sɛ ɔbɛpene Mordekai suban no so ana, efisɛ na Mordekai aka akyerɛ wɔn sɛ ɔyɛ Yudani.\n5Bere a Haman huu sɛ Mordekai nkotow no, anaa ɔnna obu ne nidi adi nkyerɛ no no, ne bo fuwii. 6Enti Haman yɛɛ nʼadwene sɛ, ɔrenhaw Mordekai nko ara. Esiane sɛ na wate sɛ Mordekai yɛ Yudani no nti, ɔyɛɛ nʼadwene sɛ ɔbɛhwehwɛ ɔkwan a ɔbɛfa so de atɔre Yudafo a wɔwɔ Ahasweros ahemman mu no nyinaa ase.\n7Na ɔsram Abib (bɛyɛ Oforisuo) mu a ɛyɛ ɔhene Ahasweros adedi mfe dumien so no, wɔbɔɔ ntonto a wɔfrɛ no Pur de hwehwɛɛ da ne ɔsram a ɛfata sɛ wɔhyɛ fa no. Na da a woyii no yɛ Abib ɔsram (bɛyɛ Ɔbɛnem) da a ɛto so ason a na ɛreyɛ akɔ ntontobɔ no akyi afe mu.\n8Na Haman kɔɔ ɔhene Ahasweros nkyɛn kɔka kyerɛɛ no se, “Nnipa bi wɔ hɔ a wɔabɔ apete amantam a ɛwɔ wʼahenni yi nyinaa so. Wɔn mmara ne ɔman foforo biara de bɔ abira, na mpo, wobu ɔhene mmara so. Ɛno nti, enye mma ɔhene sɛ ɔbɛhwɛ ama wɔatena ase. 9Sɛ ebetumi a, Ɔhempɔn, hyɛ mmara na wɔntɔre wɔn ase, na mɛma aban amammuifo dwetɛ tɔn ahaasa aduɔson anum na wɔde agu adehye foto no mu.”\n10Ɔhene no penee so, worɔw ne pɛtea de maa Agagni Hamedata babarima Haman a ɔyɛ Yudafo tamfo no de sii asɛm no so dua.3.10 Na wɔde adehyekaa na ɛhyɛ wɔn mmara mu den. 11Ɔhene no ka kyerɛɛ Haman se, “Ma sika no ntena hɔ, nanso wo ne nnipa no nni no sɛnea wopɛ no biara.”\n12Abib (bɛyɛ Oforisuo) da a ɛto so dunson no, Haman frɛɛ ɔhene akyerɛwfo ma ɔkaa nea ɔpɛ sɛ ɔkyerɛw de kɔma mmapɔmma, amantam amradofo a wɔwɔ mmeae nyinaa, adwumayɛfo a wɔwɔ amantam no mu ma wɔkyerɛw no wɔ wɔn ankasa kasa mu. Ɔhene Ahasweros na wɔde ne din hyɛɛ nkrataa no ase, na wɔde ne kaa no sɔw ano, 13na wɔde somaa abɔfo ma wɔde kokɔɔ amantam a ɛwɔ ahemman no mu nyinaa. Nkrataa no hyɛɛ mmara sɛ, ɛsɛ sɛ wokunkum Yudafo nyinaa, mmofra ne mpanyin, mmea ne mmarima, tɔre wɔn ase da koro na wɔfa wɔn agyapade. Wɔhyɛɛ sɛ, saa asɛm yi nsi wɔ Adar ɔsram (bɛyɛ Ɔbɛnem) da a ɛto so ason, a ɛyɛ afe akyi a wɔhyɛɛ mmara no. 14Wɔde mmara no sɛso bi bɛkɔ amantam no nyinaa so, na wɔbɛma ɔmanfo nyinaa nso ate mu nsɛm, sɛnea wobetumi adi dwuma no wɔ da a wɔahyɛ no.\n15Ɔhene no hyɛ ma wɔde mmara no somaa abɔfo a wɔn ho yɛ hare ma wɔbɔɔ no dawuru wɔ Susa aban no mu. Afei, ɔhene no ne Haman tenaa ase nom nsa; nanso Susa kuropɔn no mu yɛɛ basabasa.\nAKCB : Ɛster 3


Yohane Adiyisɛm 4 NA-TWI - Ɔsoro pon a wɔabue - Miduu ha no, - Bible Gateway\nYohane Adiyisɛm 4\nYohane Adiyisɛm 3Yohane Adiyisɛm 5\nYohane Adiyisɛm 4 Nkwa Asem (NA-TWI)\n4 Miduu ha no, minyaa anisoadehu foforo a mihuu ɔsoro pon sɛ abue. Na ɛnne bi teɛɛm sɛ torobɛnto a mate sɛ ebi akasa akyerɛ me pɛn no na ɛkae se, “Bra soro ha, na mɛkyerɛ wo nea ɛbɛba eyi akyi.”\n2 Prɛko pɛ, na Honhom no faa me. Na ahengua bi si soro hɔ a obi te so. 3 Na n’anim hyerɛn te sɛ ahwehwɛbo ne mogyanambo. Na nyankontɔn a ɛte sɛ ahabamonobo atwa ahengua no ho ahyia. 4 Na ahengua nketewa aduonu anan atwa ahengua kɛse no ho ahyia a mpanyimfo aduonu anan tete so a wɔhyehyɛ ntade fitaa ne sikakɔkɔɔ ahenkyɛw. 5 Na anyinam ne aprannaa bobɔm fi ahengua no mu. Na akanea ason a wɔasosɔ redɛw wɔ ahengua no anim. Eyinom yɛ Onyankopɔn ahonhom ason. 6 Na biribi te sɛ ahwehwɛ po a ɛyɛ kurunyenn sɛ ahwehwɛ da ahengua no anim. Ahengua no fa biara, na ateasefo baanan a ani tuatua wɔn anim ne wɔn akyi atwa ahengua no ho ahyia. 7 Na ɔteasefo a odi kan no te sɛ gyata; nea ɔto so abien no te sɛ nantwi ba; nea ɔto so abiɛsa no anim te sɛ onipa; ɛnna nea ɔto so anan no te sɛ ɔkɔre a ɔretu. 8 Na ateasefo baanan no mu biara wɔ ntaban asia a ani tuatua akyi ne anim nyinaa. Anadwo ne awia nyinaa na wɔto dwom se, “Kronkron, Kronkron, Kronkron ne Awurade Nyankopɔn Tumfoɔ a ɔtenaa hɔ na ɔwɔ hɔ na ɔrebɛba no.”\n9 Saa ateasefo baanan no to nnwom de hyɛ nea ɔte ahengua no so a ɔte hɔ daa daa no anuonyam de ma no nidi da no ase. Sɛ wɔyɛ saa a, 10 mpanyimfo aduonu anan no butubutuw nea ɔte ahengua no so no anim som nea ɔte hɔ daa daa no. Wɔtow wɔn ahenkyɛw gu ahengua no anim ka se, 11 “Yɛn Awurade ne Nyankopɔn; wofata sɛ wunya anuonyam, nidi ne tumi, efisɛ, wo na wobɔɔ nneɛma nyinaa, na wo pɛ mu nti na wɔte hɔ.”


Matouš 26 SNC – Mateo 26 AKCB | Biblica\nMatouš 26 SNC – Mateo 26 AKCB\nWɔbɔ Yesu Ho Pɔw\n1Yesu wiee nsɛm yi nyinaa ka no, ɔka kyerɛɛ nʼasuafo no se, 2“Sɛnea munim no aka nnaanu na Twam Afahyɛ no adu, na wobeyi Onipa Ba no ama, na wɔabɔ no asennua mu.”\n3Saa bere no ara na asɔfo mpanyin ne Yudafo mpanyin bi ahyia mu wɔ Ɔsɔfopanyin Kaiafa fi, 4retu agyina ahwehwɛ ɔkwan a wɔbɛfa so akyere Yesu, akum no a obiara renhu akyi. 5Nanso wɔkae se, “Ɛnsɛ sɛ wɔkyere no Twam Afahyɛ no mu, anyɛ saa a, ɛde basabasayɛ bɛba ɔman no mu.”\nWɔsra Yesu Ngo Wɔ Betania\n6Afei Yesu kɔɔ Betania na ɔkɔɔ Simon ɔkwatani fi. 7Ɔwɔ hɔ redidi no, ɔbea bi26.7 Maria a ɔyɛ Marta ne Lasaro nuabea (Yoh 12.3) a okura ngo huamhuam bi a ne bo yɛ den yiye toa ma baa hɔ, behwie guu Yesu tirim.\n8Asuafo no hui no, anyɛ wɔn dɛ. Wɔkae se, “Adesɛe yi ase ne dɛn? 9Anka wobetumi atɔn srade huamhuam yi anya sika bebree de ama ahiafo.”\n10Yesu huu wɔn adwene na ɔka kyerɛɛ wɔn se, “Adɛn na mohaw ɔbea yi? Wayɛ ade pa ama me. 11Mo ne ahiafo wɔ ha daa na me de, me ne mo nni hɔ daa. 12Wahwie ngo huamhuam yi agu me so de asiesie me nipadua ama me sie. 13Nokware, mise mo sɛ, wɔbɛka nea ɔyɛe yi wɔ wiase baabiara a wɔka asɛmpa no de akae no.”\nYuda Pene So Sɛ Obeyi Yesu Ama\n14Afei Yuda Iskariot a ɔyɛ asuafo dumien no mu baako kɔɔ asɔfo mpanyin no nkyɛn 15kobisaa wɔn se, “Sɛ miyi Yesu ma mo a, ahe na mode bɛma me?” Wɔmaa no dwetɛ mpɔw aduasa. 16Efi saa bere no, Yuda hwehwɛɛ ɔkwan a ɔbɛfa so ayi no ama wɔn.\nAdidi A Edi Akyiri\n17Apiti Afahyɛ da a edi kan no, asuafo no baa Yesu nkyɛn bebisaa no se, “Ɛhe na wopɛ sɛ yekodi Twam Afahyɛ no?”\n18Obuaa wɔn se, “Monkɔ kurow no mu nkohu ɔpanyin asiamasi nka nkyerɛ no se, ‘Kyerɛkyerɛfo no se, Me bere abɛn, na wo fi na me ne nʼasuafo no bedi Twam Afahyɛ no.’ ” 19Asuafo no dii nea ɔka kyerɛɛ wɔn no so, yɛɛ Twam Afahyɛ aduan no.\n20Anwummere no na ɔne Dumien no te adidii. 21Wɔredidi no ɔkae se, “Mereka mo nokware, mo mu baako beyi me ama.”\n22Asɛm yi maa wɔn werɛ howee yiye, na wofii ase bisabisaa mmaako mmaako se, “Awurade, ɛyɛ me ana?”\n23Yesu buae se, “Nea ɔne me nsa da asanka baako mu no, ɔno na obeyi me ama. 24Onipa Ba no rekɔ sɛnea wɔakyerɛw afa ne ho de, nanso onipa a obeyi no ama no, nnue! Sɛ wɔanwo saa onipa no mpo a, anka eye.”\n25Yuda a obeyi no ama nso bisaa no se, “Kyerɛkyerɛfo, ɛyɛ me ana?”\nYesu buaa no se, “Woaka.”\n26Bere a wɔredidi no. Yesu faa brodo, na ohyiraa so bubuu mu, de maa nʼasuafo no kae se: “Munnye nni, eyi ne me nipadua.”\n27Na ɔfaa kuruwa no, na ɔdaa ase no, ɔde maa wɔn kae se, “Mo nyinaa monnom bi, 28na eyi ne me mogya a ɛhyɛ Apam Foforo no mu den, a wohwie gu ma nnipa bebree nya bɔnefakyɛ. 29Mise mo sɛ, merennom saa nsa yi bi bio da, de bɛkɔ akosi da a me ne mo bɛnom bi bio wɔ mʼAgya Ahenni no mu.”\n30Na wɔtoo dwom wiee no, wofii adi kɔɔ Ngo Bepɔw no so.\nYesu Hyɛ Petro Pa A Ɔbɛpa No No Ho Nkɔm\n31Yesu ka kyerɛɛ wɔn se, “Anadwo yi, mo nyinaa beguan agya me. Na wɔakyerɛw se,\n“ ‘wɔbɛbɔ oguanhwɛfo no,\nna nguankuw no abɔ apete.’\n32Na sɛ miwu sɔre a, medi mo kan akɔ Galilea.”\n33Petro buae se, “Sɛ nnipa nyinaa beguan agya wo a, me de, merenguan nnya wo da.”\n34Yesu buae se, “Nokware mise wo sɛ, ansa na akokɔ bɛbɔn no, na woapa me mprɛnsa!”\n35Petro pae mu kae se, “Mpo sɛ etwa sɛ me ne wo wu a, merempa wo da!” Asuafo no nyinaa nso kaa saa asɛm koro yi ara.\nYesu Bɔ Mpae Wɔ Getsemane\n36Yesu de wɔn kɔɔ baabi a wɔfrɛ hɔ Getsemane. Woduu hɔ no, ɔka kyerɛɛ wɔn se, “Montena ha na merekɔ hɔ akɔbɔ mpae.” 37Ɔfaa Petro ne Sebedeo mma baanu no kaa ne ho, na ne werɛ fii ase howee, na ne ho nso yeraw no. 38Ɔka kyerɛɛ wɔn se, “Awerɛhow ahyɛ me kra so de kɔ owu mu. Montena ha na mo ne me nwɛn.”\n39Na ɔkɔɔ nʼanim kakra, de nʼanim kobutuw fam bɔɔ mpae se, “MʼAgya, sɛ ebetumi a, ma wonyi kuruwa yi mfi me so. Nanso nea wopɛ na ɛnyɛ na ɛnyɛ nea mepɛ.”\n40Na ɔsan baa asuafo baasa no nkyɛn behuu sɛ wɔadeda. Ɔfrɛɛ Petro bisaa no se, “Petro, woantumi antena ase ne me anwɛn dɔnhwerew baako pɛ mpo? 41Monwɛn na mommɔ mpae, na moankɔ sɔhwɛ mu. Honhom no pɛ de, nanso ɔhonam no yɛ mmerɛw!”\n42Ɔsan gyaw wɔn hɔ nea ɛto so abien kɔbɔɔ mpae se, “MʼAgya, sɛ wɔrenyi kuruwa yi mfi me so, na nom ara na ɛsɛ sɛ menom a, nea wopɛ nyɛ.”\n43Ɔsan baa wɔn nkyɛn bio behuu wɔn sɛ wɔadeda efisɛ na wɔn ani kum yiye. 44Ɔsan kɔɔ mpaebɔ a ɛto so abiɛsa so kɔbɔɔ mpae kaa asɛm koro no ara.\n45Ɔsan baa asuafo no nkyɛn bɛka kyerɛɛ wɔn se, “Afei de, monna na monhome. Nanso dɔn no adu. Wɔrebeyi Onipa Ba no ahyɛ nnebɔneyɛfo nsa! 46Monsɔre na yɛnkɔ! Monhwɛ! Nea ɔreyi me ama no na ɔreba no!”\n47Ogu so rekasa no, Yuda a ɔyɛ asuafo dumien no mu baako ne dɔm a Yudafo mpanyin asoma wɔn a wokurakura afoa ne nkontimmaa baa hɔ. 48Na Yuda aka akyerɛ wɔn se, “Nea mefew nʼafono no ne onipa no; mokyere no” 49Yuda baa Yesu nkyɛn bɛbam no kae se, “Me wura!” Na ofew nʼafono.\n50Yesu ka kyerɛɛ no se, “Damfo, nea wobaa ha se worebɛyɛ no, yɛ no ntɛm.”\nƐhɔ ara, wɔn a wɔne Yuda nam no kyeree Yesu. 51Wɔn a wɔka Yesu ho no mu baako twee nʼafoa de twaa Ɔsɔfopanyin no akoa bi aso.\n52Yesu ka kyerɛɛ no se, “Fa wʼafoa no to nea ɛda. Na wɔn a wɔtwe afoa no, afoa ano na wobewu. 53Munnim sɛ metumi aka akyerɛ mʼAgya na wasoma nʼabɔfo mpempem aba ntɛm so, na wɔabɛbɔ yɛn ho ban? 54Nanso sɛ meyɛ saa a, ɛbɛyɛ dɛn na nea Kyerɛwsɛm no ka se ɛsɛ sɛ esi wɔ eyi ho no bɛba mu?”\n55Bere no mu ara na Yesu bisaa dɔm a wɔbaa ne so no se, “Midi atuatewfo anim nti na mode afoa ne nkontimmaa aba me so sɛ mode rebɛkyere me yi? Metenaa mo nkyɛn kyerɛkyerɛɛ wɔ hyiadan mu da biara, nso moansiw me kwan. 56Nanso eyi nyinaa aba sɛnea ɛbɛyɛ a nea adiyifo no kae wɔ Kyerɛwsɛm mu no bɛba mu.” Saa bere no ara mu na asuafo no nyinaa guan gyaa no.\nYesu Gyina Kaiafa Anim\n57Afei dɔm a wɔkyeree Yesu no de no kɔɔ Ɔsɔfopanyin Kaiafa anim, baabi a mmarakyerɛfo ne Yudafo mpanyin nyinaa ahyia hɔ. 58Petro tew ne ho dii nnipadɔm no akyi baa Ɔsɔfopanyin no fi hɔ bi. Ɔkɔtenaa asomfo a wɔwɔ hɔ no mu se ɔrehwɛ asɛm a ebesi.\n59Asɔfo mpanyin ne Yudafo asennifo akunini nyinaa hyiaa wɔ hɔ hwehwɛɛ sɛ wobenya nnansefo bi a wobedi adansekurum ato Yesu so, na wɔagyina so abu no kumfɔ. 60Nnipa bebree bedii adanse, nanso wohuu sɛ wɔredi adansekurumu, efisɛ na wɔn nsɛm a wɔka no nyinaa bɔ abira.\nAkyiri no, nnipa baanu bi ba bɛkae 61se, “Saa onipa yi kae se, ‘Metumi abubu Onyankopɔn asɔredan na masi no nnansa!’ ”\n62Ɔsɔfopanyin no sɔre bisaa Yesu se, “Dɛn na wowɔ ka? Wokaa saa anaasɛ woanka saa?” 63Nanso Yesu ammua no.\nƆsɔfopanyin no ka kyerɛɛ no se, “Meka Onyankopɔn teasefo no sɛ, sɛ wone Agyenkwa no, Onyankopɔn Ba no a, ka kyerɛ yɛn!”\n64Yesu ka kyerɛɛ no se, “Yiw, woaka. Na mereka kyerɛ mo nyinaa: Efi nnɛ mubehu Onipa Ba no sɛ mete Onyankopɔn nifa na ɔnam omununkum mu resan aba.”\n65Ɔsɔfopanyin no sunsuan nʼatade mu teɛɛ mu se, “Abususɛm! Nnansefo bɛn na wɔn ho hia yɛn bio? Mo nyinaa ate abususɛm a ɔkae no! 66Asɛm bɛn na mowɔ ka?”\nWɔn nyinaa teɛɛ mu se, “Ɔsɛ owu!”\n67Afei wɔtee ntasu guu nʼani so. Ebinom bobɔɔ no akuturuku na ebinom nso bobɔɔ no asotɔre 68kae se, “Wone Agyenkwa no! Kyerɛ yɛn nea ɔbɔɔ wo?”\nPetro Pa Yesu\n69Saa bere no na Petro te adiwo. Abaawa bi baa ne nkyɛn bɛka kyerɛɛ no se, “Wo nso, na wo ne Yesu na ɛnam. Mo nyinaa mufi Galilea.”\n70Nanso Petro san se, “Minnim nea woreka yi ho hwee.”\n71Akyiri no, abaawa foforo bi hyiaa no wɔ ɔpon bi ano ka kyerɛɛ wɔn a ɔne wɔn gyina hɔ no se, “Na saa ɔbarima yi ne Yesu Nasareni no na ɛnam.”\n72Petro de ntam san bio se, “Minnim saa onipa a moreka ne ho asɛm no.”\n73Ɛkyɛe kakra no, mmarima a wogyina hɔ no bi bɛka kyerɛɛ Petro se, “Yenim sɛ woyɛ nʼasuafo no mu baako, na wo kasa nso da wo adi sɛ woyɛ Galileani.”\n74Petro fii ase dii nsew, kekaa ntam se, “Minnim onipa no!”\nAmono mu hɔ ara na akokɔ bɔnee. 75Ɛhɔ na Petro kaee asɛm a Yesu ka kyerɛɛ no se, “Akokɔ remmɔn na woapa me mprɛnsa” no. Na ofii adi kosui.\nAKCB : Mateo 26